Banjir: Pahang catat 2 kematian hari ini, 39 korban keseluruhan

KUALA LUMPUR, 18 Jamadilawal 1443H, Khamis – Angka korban banjir keseluruhan di Selangor serta Pahang merekodkan peningkatan seramai 39 individu sehingga hari ini.

Pertambahan angka korban banjir berkenaan direkodkan di Pahang membabitkan dua di Temerloh.

Terdahulu, sidang media harian Op Banjir di Taman Sri Muda, Shah Alam pagi tadi oleh Ketua Polis Negara Tan Sri Acryl Sani Abdullah Sani memaklumkan sebanyak 37 kematian dan 10 laporan orang hilang direkodkan di kawasan banjir sehingga semalam.

Dalam kejadian di Temerloh, Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani mengesahkan dua beranak dilapor hilang dipercayai dihanyutkan arus deras semasa meredah banjir di padang bola di Mentakab pada Selasa, ditemukan maut hari ini.

Mayat Musa Ahmad, 53, ditemukan pada 10 pagi manakala mayat anaknya Mohd Airall Zikree, 10, dijumpai pada 11.50 pagi.

Mayat kedua-dua mangsa ditemukan kira-kira 100 meter dari lokasi akhir mereka dilihat dan telah diserahkan kepada polis untuk tindakan selanjutnya.

Sementara itu, seorang lelaki yang dikhuatiri lemas selepas didakwa hilang semasa mandi di sungai berhampiran jambatan kereta api Kuala Krau, Temerloh, petang semalam masih belum dijumpai.

Operasi mencari dan menyelamat (SAR) mengesan mangsa masih diteruskan dengan bantuan JBPM, Angkatan Pertahanan Awam Malaysia (APM), Pasukan Mencari dan Menyelamat Khas Malaysia (SMART) dan penduduk kampung.

Sementara itu, korban banjir di Pahang setakat ini turut membabitkan dua mangsa di Kuantan, manakala tujuh lagi di Bentong.

Kejadian di Bentong melibatkan fenomena kepala air di dua kawasan iaitu di sebuah pusat peranginan dengan dua mayat telah ditemukan manakala seorang lagi dilaporkan hilang dalam insiden itu.

Dalam pada itu kejadian di Telemong, lima mayat telah ditemukan manakala seorang lagi mangsa yang dipercayai hilang masih belum ditemukan. – Bernama


Syarikat, institusi pengajian disaran buat kajian hasilkan vaksin

KUALA LUMPUR, 2 Rabiulawal 1442H, Isnin – Syarikat tempatan dan institusi pengajian awam dan swasta digalakkan untuk memperbanyakkan kajian bagi menghasilkan ubat antiviral atau vaksin dalam merawat jangkitan virus terutama COVID-19.

Penasihat Syariah Bank Negara Malaysia, Datuk Dr Mohd Daud Bakar berkata, penubuhan makmal bagi kajian itu mampu menjadi salah satu penyumbang kepada pembinaan semula ekonomi Malaysia pasca-COVID-19 dan pelaksanaan Perintah Kawalan Pergerakan (PKP) yang menjejaskan ekonomi negara.

“Kajian seperti ini tidak banyak di Malaysia dan dengan cara ini kita boleh bersiap sedia. Ia merupakan sumber ekonomi yang tinggi kalau kita dapatkan menghasilkan vaksin sekaligus menyumbang kepada ekonomi negara,” katanya dalam program “Wacana Al-Quran: Impak COVID-19: Tenggelam Dalam Debu” yang disiarkan menerusi Facebook Sinar Harian.

Mohd Daud berkata, usaha untuk menghasilkan ubat antiviral dan vaksin adalah penting supaya Malaysia tidak berharap kepada negara lain untuk mendapatkannya.

Beliau yang juga Presiden Universiti Islam Antarabangsa Malaysia (UIAM) berkata, sektor korporat boleh mengutamakan pendidikan berteraskan teknologi kepada mereka yang diberhentikan kerja bertujuan mempercepatkan pembangunan modal insan.

“Tumpuan harus diberi dalam meningkatkan kemahiran tenaga kerja sedia ada bagi memudahkan mereka memasuki era digital dengan pengetahuan serta kemahiran digital. Pendidikan adalah satu aset negara yang hebat dan kita perhatikan golongan muda kita serta graduan untuk melakukan perubahan serta anjakan baharu dalam pasca-COVID19 ini,” katanya.

Sementara itu, Presiden dan Pengasas Mofaz Sdn Bhd, Mohamed Fauzy Abdul Hamid berkata, musibah akibat pandemik COVID-19 itu merupakan cabaran terbesar bagi sektor korporat.

Justeru, sektor korporat disaran untuk merebut peluang-peluang baharu yang disediakan ketika ini seperti menghasilkan produk kesihatan atau menyediakan servis berkaitan kesihatan untuk terus bangkit dalam persekitaran kebiasaan baharu ketika ini, katanya.

Syarikat korporat perlu mencari peluang dalam setiap perkara yang berlaku sekarang ini,” kata Mohamed Fauzy.


COVID-19: Tiada jangkitan tempatan baharu di China selepas 2 bulan

SHANGHAI, 26 Jamadilakhir 1442H, Isnin – China melaporkan tidak ada kes jangkitan baharu COVID-19 tempatan untuk pertama kalinya dalam tempoh masa hampir dua bulan.

Data rasmi menunjukkan pada hari Isnin tanda-tanda bahawa republik itu berjaya membendung gelombang terbaru penyakit berkenaan.

Jumlah kes COVID-19 meningkat sedikit kepada 14 pada 7 Februari dari 12 hari sebelumnya, kata Suruhanjaya Kesihatan Nasional dalam satu kenyataan.

Bagaimanapun semua kes itu adalah jangkitan yang diimport dari luar negara yang mana tujuh daripadanya adalah di Shanghai, selebihnya di wilayah Guangdong Tenggara.

Ini menandakan buat pertama kali China tidak mendapat jangkitan tempatan sejak 16 Disember, menunjukkan langkah agresif yang diambil oleh pihak berkuasa berjaya menghentikan penyebaran penyakit dari kelompok besar di wilayah Hebei di sekitar Beijing dan wilayah Heilongjiang dan Jilin timur laut.

Suruhanjaya Kesihatan Nasional China berkata, jumlah kes asimtomatik baharu – tidak diklasifikasikan China sebagai kes COVID-19 disahkan – meningkat kepada 16 dari 10 hari sebelumnya.

Jumlah kes COVID-19 di tanah besar China adalah sebanyak 89,706, sementara jumlah kematian kekal tidak berubah pada 4,636. – Agensi


Ribut petir, hujan lebat di 7 negeri petang ini

BANGI, 16 Zulhijjah 1444H, Rabu – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di tujuh negeri sehingga jam 5 petang ini.

MetMalaysia dalam kenyataan yang dikeluarkan memaklumkan, kejadian itu dijangka berlaku di Perak iaitu Batang Padang.

Amaran itu juga membabitkan kawasan di Terengganu (Hulu Terengganu, Marang, Dungun dan Kemaman) dan Pahang (Jerantut, Kuantan, Pekan dan Rompin).

“Turut dijangka berlaku ribut petir, hujan lebat dan angin kencang adalah di Negeri Sembilan membabitkan Jelebu dan Rembau, seluruh Melaka dan Johor (Segamat, Kluang, Mersing, Kulai dan Kota Tinggi).

“Di Sarawak membabitkan kawasan Sri Aman, Sarikei (Pakan dan Julau), Sibu, Kapit (Song) dan Bintulu (Tatau),” katanya.


JAIS larang pentadbir masjid, surau bantu aktiviti politik

BANGI, 4 Muharam 1445H, Sabtu – Jabatan Agama Islam Selangor (JAIS) tidak membenarkan pentadbir masjid dan surau untuk membantu atau terbabit dalam apa juga aktiviti yang berfokus politik di masjid serta surau di negeri ini.

Pengarahnya, Datuk Mohd Shahzihan Ahmad berkata, pihak berkenaan sebaliknya perlu menghalang daripada berlaku jika jelas secara tampak aktiviti atau program yang membabitkan calon parti bertanding; aktivis politik; gambar tokoh parti serta slogan dan lambang yang mewakili parti tertentu.

Selain itu, semua bentuk bahan kempen atau propaganda parti politik hendaklah dipastikan tidak berada di dalam premis bangunan atau di dalam kawasan pagar masjid dan surau.

“Ini memandangkan, terdapat kemungkinan akan berlakunya usaha dan ikhtiar daripada parti politik untuk mengadakan aktiviti propaganda politik mereka di masjid dan surau di negeri ini.

“Aktiviti yang lazim sebelum ini adalah seperti program pengenalan calon yang bertanding dalam pilihan raya, Program Sumpah Mubahalah, program berkumpulan ahli dan penyokong parti untuk tujuan atau keutamaan ahli dan parti serta lain-lain seumpamanya,” katanya dalam kenyataan hari ini.

Beliau berkata, perkara itu juga diingatkan kepada Pegawai dan Jawatankuasa Masjid dan Surau Selangor menerusi surat bertarikh 22 Ogos 2022.

Jelasnya, ketetapan ini selaras dengan arahan Majlis Agama Islam Selangor (MAIS) yang mahu masjid dan surau sebagai zon aman dan bebas daripada propaganda politik serta politik kepartian.

“Berdasarkan Peraturan-Peraturan Masjid dan Surau (Negeri Selangor) Tahun 2017, pentadbir masjid dan surau hendaklah membantu apa juga ketetapan yang dibuat oleh MAIS.

“Sebarang tindakan yang bersifat menghina atau mengingkari, melanggar atau mempertikaikan titah Duli Yang Maha Mulia Sultan Selangor atau arahan MAIS, boleh dikenakan tindakan di bawah Seksyen 12 (a) atau (b) Enakmen Jenayah Syariah (Selangor) 1995.

“Pegawai masjid juga boleh dibatalkan pelantikannya oleh MAIS berdasarkan Peraturan 7 (f), Peraturan-Peraturan Masjid dan Surau (Negeri Selangor) 2017,” katanya.


KKM perlu 12 juta picagari ‘low dead-volume’ untuk vaksin

MELAKA, 24 Jamadilakhir 1442H, Sabtu – Kementerian Kesihatan (KKM) memerlukan 12 juta picagari jenis low dead-volume bagi membuat suntikan terhadap 20 peratus atau enam juta penerima fasa pertama Program Imunisasi COVID-19 Kebangsaan yang akan bermula hujung bulan ini.

Menterinya, Datuk Seri Adham Baba berkata, picagari jenis itu amat diperlukan kerana vaksin perlu disuntik dalam dos tertentu kepada setiap individu bagi memastikan keberkesanannya.

“Keperluan terhadap picagari ini amat penting supaya kita tidak melakukan pembaziran kerana ada sejumlah dos yang perlu kita gunakan,” katanya kepada pemberita selepas meninjau saringan COVID-19 di sebuah ladang penternakan ayam di Serkam di sini.

Picagari low dead-volume amnya merujuk kepada picagari sifar pembaziran, sekali gus memastikan penerima suntikan menerima keseluruhan dos vaksin yang diperlukannya.

Mengulas lanjut, Dr Adham berkata, bekalan picagari itu dijangka diterima sebelum program vaksinasi COVID-19 bermula dan akan ditambah dari semasa ke semasa.

Dr Adham turut mengulangi setiap individu akan menerima dua dos vaksin dalam senggang masa 21 hari bagi memastikan keberkesanan hingga 95 peratus.

Mengulas perkembangan lain, beliau berkata ladang penternakan ayam berkeluasan 21 hektar itu akan ditutup buat sementara waktu bagi memudahkan pihak berkuasa mengawal Kluster Industri Serkam yang dikesan pada 1 Februari lalu.

Katanya, KKM sedang membuat saringan terhadap 1,871 pekerja di ladang tersebut membabitkan 1,428 warga asing dan 443 rakyat tempatan.

“Sejak kluster ini dikesan, 604 individu telah dilaporkan positif COVID-19 hingga semalam, dengan sebahagian pekerja menjalani rawatan di Pusat Kuarantin dan Rawatan Berisiko Rendah (PKRC) Taman Ekspo Pertanian Malaysia Serdang (MAEPS) Selangor dan sebahagiannya menjalani kuarantin di asrama pekerja,” katanya. – Bernama


Mohon Agong lantik jawatan tertinggi negara tanpa campur tangan politik

BANGI, 29 Muharram 1443H, Selasa – BERJASA hari ini menyerahkan memorandum kepada Yang di-Pertuan Agong mengenai cadangan pemerkasaan tadbir urus kerajaan Malaysia.

Memorandum yang mengandungi tiga aspek penting antaranya mengetengahkan lantikan jawatan tertinggi negara berdasarkan keupayaan yang ada pada mereka, tanpa melibatkan campur tangan politik.

Jawatan berkenaan termasuk Yang Dipertua Dewan Rakyat, Yang Dipertua Dewan Negara, Peguam Negara, Ketua Hakim Negara, Ketua Pesuruhjaya Suruhanjaya Pencegahan Rasuah Malaysia (SPRM), Pengerusi Suruhanjaya Pilihan Raya (SPR), Ketua Polis Negara dan Ketua Setiausaha Negara (KSN).

Selain itu, BERJASA memohon Seri Paduka Baginda melantik pemimpin berkenaan dari kalangan yang kuat pegangan agama bahkan taat setia kepada raja dan negara

Malahan individu itu harus seorang yang berwibawa, mempunyai integriti tinggi, tidak ada kes mahkamah dan rasuah serta mempunyai keupayaan untuk menjalankan tugas secara adil dan saksama.

BERJASA turut meletakkan harapan yang tinggi agar Seri Paduka Baginda dapat memisahkan bidang kuasa Peguam Negara dengan Pendakwa Raya bagi menjamin ketelusan sebenar dan mengangkat keadilan negara dalam insitusi perundangan negara.

Pada masa sama, Presiden BERJASA, Ustaz Haji Zamani Ibrahim berharap kerajaan baru di bawah pimpinan Datuk Seri Ismail Sabri Yaakob dapat mengambil perhatian berhubung isu ini.

Beliau menegaskan jawatan tertinggi itu adalah jawatan penting yang tidak perlu campur tangan politik dalam urusan kerajaan.

“Saya mengharapkan perkara ini mendapat perhatian kerana apa yang berlaku, bertukarnya kerajaan maka bertukar segala-galanya.

“Sedangkan sistem pentadbiran jawatankuasa negara berada dalam keadaan baik. Justeru tidak perlu pertukaran dan campur tangan politik,” katanya selepas menyerahkan memorandum ke Pejabat Pentadbiran Bahagian Pengurusan Diraja Istana Negara.

Ditanya sama ada elemen campur tangan politik berlaku pada ketika ini, Ustaz Haji Zamani berkata, sejak dilantik Perdana Menteri baru, ia tidak berlaku namun telah ada pada kerajaan dahulu lagi.

Justeru, pihaknya bertindak awal bagi memastikan kejadian sama tidak lagi berulang.

“Mengapa perlu campur tangan politik seolah-olah mengacau ataupun mengeruhkan keadaan yang tiada, sedangkan mereka mempunyai kepakaran dan kemahiran di dalam bidang mereka sendiri,” katanya.


Kes COVID-19 cecah 8,290 hari ini, rakyat desak ‘total lockdown’!

BANGI, 16 Syawal 1442H, Jumaat – Rata-rata rakyat Malaysia mempersoalkan kerajaan yang masih tidak melaksanakan Perintah Kawalan Pergerakan (PKP) secara menyeluruh atau ‘total lockdown’, susulan jangkitan COVID-19 hari ini mencecah 8,290 kes iaitu tertinggi setakat ini.

Menerusi komen di laman sosial Facebook, pengguna dikenali Jas Ni berkata, kerajaan hanya menghabiskan wang dengan sia-sia selagi PKP menyeluruh tidak dilaksanakan.

Ini termasuk dengan menyediakan tempat kuarantin, membeli fasiliti serta memberi makanan kepada pesakit-pesakit.

“Jika buat total lockdown, rakyat tak keluar dan kes takkan meningkat dan dapat dikawal dan cuma mengubati pesakit yang ada,” katanya.

Pengguna Rohani Sulaiman menyarankan, supaya PKP menyeluruh dilaksanakan selama hanya dua minggu.

“Rugi sekarang tak apa, jangan rugi kemudian. Memang terkawal. Kalau hospital dah penuh, terkawal ke?,” soalnya.

Turut sependapat Nurul Shafiqah yang mengesyorkan supaya PKP menyeluruh dilaksanakan selama sebulan.

“Kesian kakitangan hospital. Nak rehat pun tak sempat,” katanya kesal.

Farid Nordin dalam tulisannya berkata: “Buat je la lockdown, kalau da setiap hari kes mencanak naik macam ni. InsyaAllah mana tahu lockdown kes turun ke,”

Pengguna Gerakan Selendang Merah berkata, kerajaan lebih mementingkan ekonomi daripada nyawa kerana sukar melaksanakan PKP menyeluruh.

“Inilah yang jadi. Semakin hari kes makin meningkat. Semakin ramai yang akan mati nanti,” katanya.

Kes jangkitan harian COVID-19 sekali lagi mencatat peningkatan tertinggi dengan 8,290 kes dilaporkan hari ini.

Ketua Pengarah Kesihatan, Tan Sri Dr Noor Hisham Abdullah berkata, Selangor kekal mencatatkan jumlah tertinggi iaitu 2,052 kes diikuti Kelantan (851); Kuala Lumpur (830); Johor (762) dan Sarawak (698).

“Semua negeri mencatatkan pertambahan kes hari ini dan kes terendah dilaporkan di Labuan iaitu enam kes,” katanya.

Beliau berkata, pertambahan kes hari ini menjadikan jumlah keseluruhan kes COVID-19 di negara ini meningkat kepada 549,514 kes.


Keputusan STPM 13 Julai

KUALA LUMPUR, 22 Zulhijjah 1444H, Selasa –  Keputusan peperiksaan Sijil Tinggi Persekolahan Malaysia (STPM) Tahun 2022 akan dikeluarkan pada Khamis ini (13 Julai).

Majlis Peperiksaan Malaysia (MPM) dalam kenyataan hari ini memaklumkan, calon sekolah kerajaan, bantuan kerajaan, swasta dan persendirian individu boleh mendapatkan keputusan dari sekolah masing-masing atau secara dalam talian mulai 11.30 pagi pada hari tersebut.

“Keputusan turut boleh didapatkan secara dalam talian di pautan kttp://stpm.mpm.edu.my/stpmK untuk mendapatkan slip keputusan peperiksaan STPM Tahun 2022 pada masa dan hari sama.

“Selain itu, keputusan boleh diperoleh secara sistem pesanan ringkas (SMS) untuk mendapatkan ringkasan keputusan peperiksaan STPM 2022 dengan menaip STPM/No.Kad pengenalan/Angka Giliran dan hantar ke 15888.

“Sistem ini akan diaktifkan mulai 11 pagi pada 13 Julai (Khamis) sehingga 12 tengah hari pada 23 Julai (Ahad),” menurut kenyataan itu.

Seramai 41,701 calon telah menduduki peperiksaan itu tahun lalu di seluruh negara melibatkan 4,668 petugas sepanjang peperiksaan berkenaan. – Bernama


Suntikan di masjid tepis dakyah negatif mengenai vaksin

KUALA TERENGGANU, 8 Zulkaedah 1442H, Sabtu – Pemberian suntikan vaksin COVID-19 di masjid serta menjadikan institusi itu sebagai pusat pemberian vaksin (PPV) berupaya menepis dakyah negatif yang mengaitkan vaksin sebagai agenda musuh Islam.

Timbalan Menteri Sains, Teknologi dan Inovasi Datuk Ahmad Amzad Hashim berkata dengan adanya program ‘outreach’ di PPV masjid ia dapat memberi keyakinan dan kefahaman lebih mendalam mengenai kepentingan vaksin dalam kalangan komuniti Islam.

“Seperti kita tahu masjid sangat dekat di hati orang Islam dan sebelum ini kita berhadapan dengan masalah berhubung dakyah negatif terhadap vaksin ini antara lain dikatakan sebagai agenda musuh Islam dan sebagainya,” katanya kepada pemberita selepas meninjau perjalanan Program Outreach PPV masjid di PPV Masjid At-Taqwa Durian Burung, di sini hari ini.

Turut hadir Pengarah Kesihatan Negeri Dr Nor Azimi Yunus dan Pengerusi Pertubuhan Amal Perubatan Ibnu Sina Malaysia (Papisma) Dr Zuraizi Jaafar.

Dalam pada itu, Ahmad Amzad yang juga Ahli Parlimen Kuala Terengganu berkata kementeriannya bersama Jabatan Kesihatan Negeri Terengganu (JKNT) menyasarkan PPV masjid di seluruh negeri berupaya mencapai 16,000 suntikan vaksin setiap sebulan.

“Kita sasarkan satu daerah akan ada satu masjid dijadikan sebagai PPV. Katakan setiap satu masjid di seluruh lapan daerah di Terengganu boleh suntik 500 orang setiap minggu, jadi dalam sebulan sebanyak 16,000 suntikan boleh dicapai,” katanya.

Ahmad Amzad berkata PPV masjid akan diperluas ke seluruh negara terutama di kawasan pedalaman yang mempunyai ramai penduduk Melayu selain akan mewujudkan prosedur operasi standard (SOP) lebih jelas bagi melancarkan program ‘outreach’ vaksinasi di masjid.

“Ini antara lain kerana kita tidak mahu ada misalnya tohmahan yang mendakwa hendak pergi solat di masjid tidak boleh, tetapi berkumpul (di masjid) untuk suntikan vaksin boleh pula,” katanya.

Menurut Ahmad Amzad, Masjid At-Taqwa Durian Burung adalah PPV masjid pertama di Terengganu dan di negara ini yang dikendalikan sepenuhnya oleh badan bukan kerajaan (NGO), iaitu Papisma dengan dibantu oleh JKNT.

PPV Masjid At-Taqwa Durian Burung berkenaan dikendalikan sepenuhunya oleh 60 sukarelawan terdiri daripada 30 doktor termasuk 10 doktor pakar dan untuk hari ini sahaja seramai 120 penduduk setempat menerima suntikan dos pertama vaksin Sinovac.

Sementara itu, Dr Nor Azimi mengingatkan rakyat negeri itu agar tidak leka menjaga SOP meskipun jumlah kes baharu jangkitan COVID-19 di negeri ini turun kepada dua angka sejak minggu lepas.

Katanya, walaupun situasi COVID-19 ketika ini dalam keadaan terkawal namun penduduk masih perlu mengamalkan SOP dengan sebaiknya supaya negeri itu betul-betul bebas dari penularan jangkitan. – Bernama


China lulus ujian vaksin ke atas manusia

BEIJING, 4 Muharram 1441H, Ahad – China meluluskan ujian vaksin coronavirus yang berpotensi untuk dijalankan ke atas manusia, kata pemerintah tempatan di kota Barat Daya Chengdu.

Vaksin itu yang dikembangkan oleh Hospital China Barat Universiti Sichuan di Chengdu, telah mendapat persetujuan dari Pentadbiran Produk Perubatan Nasional untuk memasuki fasa percubaan klinikal.

Menggunakan sel serangga bagi menumbuhkan protein untuk vaksin coronavirus – yang pertama di China – ia dipercayai mampu mempercepatkan pengeluaran secara besar-besaran, kata pemerintah kota Chengdu dalam notis di media sosial WeChat.

Semasa diuji ke atas monyet, vaksin berkenaan terbukti mencegah jangkitan SARS-CoV-2 tanpa kesan sampingan jelas.

Dalam perkembangan sama, saintis China memimpin sekurang-kurangnya lapan vaksin coronavirus berpotensi lain yang telah memasuki peringkat ujian klinikal berbeza.

Penyaing asing seperti BioNTech Jerman dan Inovio Pharma dari Amerika Syarikat (AS) kini bekerjasama dengan firma tempatan untuk menguji vaksin eksperimen mereka di China.

Penyelidik China telah memulakan percubaan fasa kedua ke atas manusia, kata Institut Biologi Perubatan di Akademi Sains Perubatan Cina (IMBCAMS) dalam usaha untuk menilai keberkesanan dan keselamatan lebih lanjut.

China kini secara global berlumba untuk menghasilkan vaksin dengan kos efektif bagi mengekang wabak COVID-19. – Agensi


Perlis bakal beralih ke Fasa 3 PPN tidak lama lagi

KANGAR, 10 Zulhijjah 1442H, Selasa – Perlis yakin ia akan beralih ke Fasa Tiga Pelan Pemulihan Negara (PPN) tidak lama lagi, berikutan tahap vaksinasi di negeri itu telah mencapai 36.1 peratus ketika ini.

Menteri Besar Perlis Datuk Seri Azlan Man menerusi hantaran di laman Facebook miliknya berkata Perlis masih perlukan sekitar 3.9 peratus kadar vaksinasi penduduk dewasa bagi membolehkan ia beralih ke Fasa Tiga PPN.

Sebelum ini kerajaan menetapkan bagi membolehkan Fasa Dua PPN beralih ke Fasa Tiga, nilai ambang yang ditetapkan adalah usaha vaksinasi dua dos perlu mencapai kadar 40 peratus, penggunaan ICU di tahap selamat, dan kes harian COVID-19 berada di bawah angka 2,000.

Sementara itu, beliau berkata pada sidang Khas Majlis Keselamatan Negara (MKN) secara maya yang dipengerusikan Perdana Menteri Tan Sri Muhyiddin Yassin telah membuat beberapa keputusan penting berkaitan PPN yang melibatkan negeri-negeri yang berada di Fasa Dua PPN.

“Saya juga telah mengesyorkan supaya semua sektor peruncitan di seluruh Malaysia dibenarkan beroperasi semula termasuklah kedai makan, restoran, gerai makan dan lain-lain lagi, bagaimanapun syaratnya semua petugas dan pelanggan setiap premis runcit mestilah telah menerima dua dos vaksinasi selain mematuhi prosedur operasi standard (SOP) yang ketat,” katanya.

Perlis merupakan antara lapan negeri yang telah beralih ke Fasa Dua PPN setakat ini selain Perak, Pahang, Kelantan, Terengganu, Pulau Pinang, Sabah dan Sarawak. – Bernama


Kementerian Wilayah Persekutuan tubuh unit  bantu miskin bandar

KUALA LUMPUR, 25 Syaaban 1443H, Isnin – Kementerian Wilayah Persekutuan menubuhkan Unit Kemiskinan di peringkat kementerian dan agensinya bagi menangani isu miskin bandar secara berterusan.

Timbalan Menterinya Datuk Seri Jalaluddin Alias berkata, bagi Wilayah Persekutuan Labuan, unit itu ditubuhkan di bawah Perbadanan Labuan serta bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) bagi menubuhkan pasukan petugas.

“Unit Kemiskinan ini merupakan satu unit baharu yang kami wujudkan untuk mencapai matlamat membasmi kemiskinan dan penubuhan pasukan petugas pula sebagai persediaan bekalan barangan keperluan menjelang musim perayaan dengan sokongan agensi kerajaan serta pemborong atau kedai terpilih.

“Diharapkan segala usaha yang dirancang dan dilaksanakan ini dapat membantu menangani masalah kemiskinan di Wilayah Persekutuan Labuan terutamanya miskin bandar ekoran kos sara hidup yang semakin tinggi,” katanya pada sesi soal jawab di Dewan Negara, hari ini.

Beliau berkata demikian bagi menjawab soalan Senator Datuk Bashir Alias yang ingin tahu mekanisme yang direncanakan pihak kementerian dalam menangani masalah kemiskinan di Labuan terutama miskin bandar ekoran kenaikan kos sara hidup.

Selain itu, Jalaluddin berkata, kementerian akan menggerakkan semula Jawatankuasa Kerja Pembangunan Fizikal dan Ekonomi Wilayah Persekutuan Labuan (JKPFEWPL) di bawah Menteri Wilayah Persekutuan, bagi menangani isu dan masalah semasa berkaitan pembangunan fizikal serta ekonomi termasuk perkara yang melibatkan kenaikan kos sara hidup di Labuan.

Menjawab soalan tambahan Senator Muhammad Zahid Md Arip sama ada Unit Kemiskinan itu boleh bekerjasama dengan pusat pungutan zakat untuk mengatasi kemiskinan bandar dalam kalangan umat Islam, Jalaluddin berkata kedua-dua unit itu mempunyai matlamat yang sama.

“Matlamat kami sama. Unit Kemiskinan ini untuk bantu bukan sahaja golongan Melayu, Islam bahkan kaum dan bangsa lain dengan tumpuan kami sama iaitu membantu golongan B40 ke bawah untuk mengatasi masalah kemiskinan.

“Di samping itu, gabungan kedua-dua unit ini saya jangka akan memaksimumkan bantuan dan menyelesaikan kemiskinan yang dihadapi masyarakat kita sekarang,” katanya. – Bernama


Mustahil 20 tahun tanah 101 ekar diceroboh tiada pihak sedar!

BANGI, 29 Zulkaedah 1442H, Sabtu – Kegagalan kerajaan Pahang mengambil tindakan terhadap penceroboh haram di Hutan Simpan Kekal Batu Talam, Raub memberi gambaran seolah-olah ada pihak meraih keuntungan secara haram daripada kegiatan pencerobohan tanah itu.

Ini kerana, kerugian yang dihadapi kerajaan negeri bukan ribuan ringgit, malah berkemungkinan mencecah jutaan ringgit hasil daripada pencerobohan tanah seluas 101 hektar terbabit.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, mustahil bagi tanah seluas itu boleh diceroboh untuk satu tempoh yang lama tanpa ada pihak menyedarinya.

“Ini adalah satu penganiayaan kepada rakyat, pemusnahan alam sekitar di hutan simpan dan kerugian kepada kerajaan negeri serta pusat atas sikap tidak bertanggungjawab pihak-pihak tertentu.

“Perlu ditekankan bahawa kes ini telah menarik perhatian rakyat dari seluruh negara yang mempersoalkan kenapakah pihak berkuasa menunggu selama 20 tahun untuk mengambil tindakan,” katanya dalam kenyataan, hari ini.

Justeru, PEMBELA menuntut supaya Suruhanjaya Pencegahan Rasuah Malaysia (SPRM) mengambil tindakan segera terhadap mana-mana pihak yang dikenal pasti melakukan kesalahan rasuah tanpa sebarang pilih kasih.

Beliau menegaskan bahawa rakyat kini sedang memerhati dan menilai tindakan SPRM sebagai sebuah badan yang menjadi kayu ukur dalam hal integriti negara.

“Kita juga menuntut pihak keselamatan meneruskan tindakan mereka dengan melibatkan Pasukan Gerakan Am (PGA) yang dilihat berfungsi begitu baik dalam mengawal keadaan yang membolehkan proses penebangan pokok berjalan lancar.

“Mana-mana pihak yang cuba menyekat usaha penebangan ini mesti dikenakan tindakan,” katanya.

Pada masa sama, Haji Aminuddin turut menuntut kerajaan negeri menghentikan sebarang rundingan atau kompromi dengan penceroboh kerana usaha langkah itu menyebabkan usaha pembersihan terbantut seperti yang berlaku di Sungai Ruan dan Kampung Chalit.

“Kawasan hutan simpan kekal hendaklah kekal menjadi hutan simpan dan tidak dijadikan kawasan bagi sebarang aktiviti pertanian bagi menjaga alam sekitar, ekologi dan mengelak pencemaran.

“PEMBELA berharap pihak berkuasa konsisten kuatkuasakan undang-undang dengan tegas dan integriti terutama dalam isu pencerobohan tanah, bukan hanya di Raub bahkan daerah seluruh negeri Pahang,” katanya.


Delegasi Russia tiba di Belarus untuk rundingan damai

MOSCOW, 25 Rejab 1443H, Ahad – Delegasi Russia tiba di bandar Gomel di Belarus untuk mengadakan rundingan damai dengan Ukraine, kata jurucakap Kremlin Dmitry Peskov pada Ahad, lapor Agensi Anadolu.

Delegasi itu termasuk wakil pentadbiran presiden, kementerian luar dan pertahanan, kata Peskov kepada pemberita di Moscow.

“Selaras dengan persetujuan yang dicapai, delegasi Russia terdiri wakil Kementerian Luar, Kementerian Pertahanan dan jabatan lain, termasuk pentadbiran presiden, tiba di Belarus untuk berunding dengan rakyat Ukraine.

“Kami akan bersedia untuk memulakan rundingan ini di Gomel,” katanya.

Sementara itu, Presiden Ukraine Volodymyr Zelenskyy berkata beliau akan bersetuju untuk mengadakan rundingan di Belarus jika negara itu “tidak terlibat dengan pertelingkahan itu.”

Zelenskyy berkata rundingan itu juga boleh diadakan di tempat lain seperti di Warsaw, Budapest, Istanbul, atau Baku. – Bernama


UMNO tak ubah seperti ladang bercucuk tanam demi kepentingan individu

Oleh Fazleen Safina

BANGI, 17 Syaaban 1442H, Rabu – Selagi pemimpin yang sama dipilih menerajui UMNO, ‘agenda’ parti tidak akan berubah.

Atas dasar itu, UMNO mesti memberi laluan kepada muka-muka baharu serta berwibawa bagi menerajui parti.

Presiden BERJASA, Ustaz Zamani Ibrahim berkata, UMNO sepatutnya memilih barisan pemimpin muda yang berwawasan, namun beliau tidak pasti sekiranya parti itu mempunyai pemimpin seperti yang dimaksudkan.

Jelasnya, sepanjang Perhimpunan Agung UMNO baru-baru ini, beliau dapati ucapan Ketua Pemuda parti itu masih dalam kemelut merebut kuasa yang menjadi agenda.

“Ini menggambarkan bahawa agenda kesatuan ummah, memperkasakan identiti nasional, penyelesaian ekonomi negara, peluang kerja golongan anak muda dan lain-lain langsung tidak diketengahkan.

“Oleh tu, daripada ucapan dasar presiden, ketua Pemuda masih dalam nada yang sama iaitu demi kuasa pemimpin UMNO, maruah parti menjadi keutamaan.

“Hakikatnya UMNO kini tidak ubah seperti ladang bercucuk tanam untuk kepentingan individu yang rakus membina kekayaan dan kekuasaan,” katanya ketika dihubungi Ismaweb.net hari ini.

Justeru, katanya, sekiranya pemimpin kitar semula masih wujud dalam UMNO, maka perubahan tidak akan muncul.

“Sebab itu, BERJASA sedang mempersiapkan kekuatannya untuk menjadi parti pilihan yang mampu menggantikan UMNO di masa akan datang, benar BERJASA sedang menuju ke arah itu secara sedar dan terancang,” katanya.


Bubar DUN: Amirudin menghadap sebelum Sultan Selangor berangkat ke Makkah

SHAH ALAM, 26 Zulkaedah 1444H, Khamis – Menteri Besar Selangor Datuk Seri Amirudin Shari akan menghadap Sultan Selangor Sultan Sharafuddin Idris Shah, bagi mendapat perkenan untuk membubarkan Dewan Undangan Negeri (DUN) Selangor, sebelum baginda berangkat ke Tanah Suci.

Amirudin bagaimanapun berkata, beliau belum menerima tarikh untuk menghadap Baginda.

“Kalau tak sempat (menghadap), saya akan pergi ke Madinah (menghadap di sana), tetapi kita cuba elakkanlah. Maknanya kita akan cuba menghadap sebelum tarikh Tuanku berangkat ke Tanah Suci,” katanya kepada media selepas hadir Forum Selangor Mobility, di sini hari ini.

Sultan Selangor dan Permaisuri Selangor Tengku Permaisuri Norashikin, dijadual berangkat ke Tanah Suci minggu hadapan bagi menunaikan ibadah Haji.

Pembubaran DUN Selangor adalah bagi memberi laluan kepada Pilihan Raya Negeri (PRN) diadakan.

Dalam perkembangan lain, Amirudin yang juga Pengerusi Pakatan Harapan (PH) Selangor berkata rundingan pembahagian tiga lagi kerusi DUN di antara PH dan Barisan Nasional (BN) akan dilakukan hari ini atau esok.

Tanpa menyebut DUN tiga kerusi berkenaan, Amirudin berkata perbincangan akan memberi peluang yang sama adil kepada semua rakan kongsi dan yang diutamakan ialah strategi untuk menang.

“Masing-masing perlu berbesar hati untuk melihat ‘winnability’, bagi mendapat majoriti mudah atau majoriti yang selesa yang terbaik,” katanya. – Bernama


Kerajaan setuju laksana Undi 18 tanpa tunggu pendaftaran automatik

BANGI, 4 Muharram 1443H, Jumaat – Kerajaan bersetuju untuk melaksanakan Undi 18 tanpa menunggu pelaksanaan pendaftaran automatik yang akan mengambil masa.

Justeru, satu Rang Undang-Undang Pindaan Perlembagaan akan dibentangkan di Parlimen untuk tujuan berkenaan.

Perkara itu dimaklumkan Perdana Menteri, Tan Sri Muhyiddin Yassin menerusi perutusan khas ‘Bersama memulihkan Negara’, hari ini.

“Saya berharap, dengan adanya kerjasama bipartisan di Parlimen, rang undang-undang ini akan dapat diluluskan,” katanya.

Pada masa sama, Muhyiddin berjanji bahawa Pilihan Raya Umum Ke-15 (PRU15) akan diadakan selewat-lewatnya pada penghujung Julai tahun depan.

Bagaimanapun, beliau berkata, pelaksanaan proses demokrasi itu masih bergantung kepada situasi pandemik COVID-19.

“Saya tidak berhasrat untuk terus berpaut pada dahan kuasa.

“Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai,” katanya.


Buruh menyamar polis ditahan

KEPALA BATAS, 14 Rejab 1443H, Rabu – Polis menahan lelaki bertindak menyamar sebagai anggota polis dan menghantar rakaman video menunjukkan sepasang gari untuk menakutkan seorang peniaga di Jalan Bertan 2, di sini semalam.

Ketua Jabatan Siasatan Jenayah Pulau Pinang, SAC Rahimi Ra’ais berkata, suspek yang bekerja sebagai buruh berusia 30-an itu ditahan kira-kira 10 pagi susulan laporan polis dibuat oleh mangsa.

“Berdasarkan siasatan suspek dipercayai merakam video tersebut dengan niat untuk menakutkan lelaki itu dan meminta mangsa agar menghormati dia ekoran masalah dihadapi oleh mereka sebelum ini berkaitan isu rumah sewa,” katanya dalam kenyataan hari ini.

Beliau berkata, susulan penahanan lelaki berasal dari Sungai Petani, Kedah itu, polis merampas sebuah telefon bimbit yang digunakan untuk membuat rakaman dan sepasang gari bersama anak kunci daripada suspek.

Kes disiasat mengikut Seksyen 170 Kanun Keseksaan iaitu menyamar sebagai penjawat awam dan Seksyen 89 Akta Polis 1967 kerana memiliki peralatan polis tanpa kebenaran, katanya.-  Bernama


‘Track record’ buruk, penganut lain tak patut guna kalimah Allah

HARI ini mahkamah mengisytiharkan bahawa penganut agama lain boleh menggunakan kalimah Allah dan beberapa kalimah lain seperti solat, Baitullah dan Kaabah selepas mendapat cabaran mahkamah oleh seorang penganut Kristian.

Saya masih tidak dapat akses kepada penghakiman penuh dan kita akan membuat suatu sidang media tidak lama lagi.

Tetapi pendirian saya secara asasnya tetap sama, penganut agama lain tidak patut menggunakan kalimah-kalimah tersebut memandangkan kita ada ‘track record’ sejak sekian lama di mana kalimah-kalimah tersebut disalah guna untuk tujuan propaganda-propaganda dakyah agama Kristian dalam kalangan masyarakat, di mana sasaran kebanyakannya adalah orang Melayu.

Kita akan ulas lanjut dalam suatu sidang media yang bakal diumumkan pada masa terdekat.

Haji Aminuddin Yahaya
Pengerusi PEMBELA / Presiden ISMA


Anwar dijangka menghadap Agong Selasa depan

KUALA LUMPUR, 20 Safar 1442H, Khamis – Ketua pembangkang Datuk Seri Anwar Ibrahim hari ini berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan untuk beliau menghadap baginda pada Selasa depan.

Anwar yang juga Presiden PKR dalam satu kenyataan berkata, beliau akan mempersembahkan keterangan lengkap mengenai jumlah majoriti Ahli Parlimen seperti yang dinyatakan sebelum ini, pada majlis menghadap itu.

Katanya beliau bersyukur kepada Allah, kerana Seri Paduka Baginda telah diberi keafiatan daripada kegeringan baru-baru ini.

“Sehubungan itu, saya ingin menjunjung kasih kerana Kebawah Duli Tuanku telah memperkenankan untuk saya mengadap pada hari Selasa, 13 Okt 2020, insha-Allah,” katanya dalam kenyataan, hari ini.

Dalam kenyataan itu, beliau turut berharap rakyat akan terus bertenang serta menghormati peraturan Perintah Kawalan Pergerakan Pemulihan (PKPP).

Pada 23 Sept lalu, Anwar dalam satu sidang media mendakwa beliau mendapat sokongan ‘kukuh dan meyakinkan’ daripada kalangan Ahli Parlimen untuk mengambil alih tampuk pemerintahan negara.

Anwar berkata beliau juga telah mendapat perkenan untuk menghadap Yang di-Pertuan Agong tetapi ditangguhkan berikutan Seri Paduka mendapat rawatan di Institut Jantung Negara. – Bernama


Jawatankuasa Memperkasa Mahkamah Syariah diwujudkan semula

BANGI, 22 Zulkaedah 1443H, Rabu – Jawatankuasa Memperkasakan Mahkamah Syariah (JKMMS) diwujudkan semula bagi mempertingkat dan memartabatkan sistem perundangan Syariah secara holistik, selaras dengan kedudukan Islam dalam Perlembagaan Persekutuan.

Menteri di Jabatan Perdana Menteri (Hal Ehwal Agama), Datuk Idris Ahmad berkata, jawatankuasa berkenaan akan dipengerusikan oleh bekas Ketua Pengarah Jabatan Kemajuan Islam Malaysia (Jakim), Tan Sri Othman Mustapha.

“Kerajaan yakin kewibawaan serta pengalaman luas beliau dalam pentadbiran hal ehwal Islam dan akan membantu usaha-usaha kerajaan untuk memperkukuhkan institusi kehakiman Syariah.

“Dalam masa sama, 12 tokoh dilantik sebagai ahli JKMMS,” katanya dalam kenyataan, hari ini.

Tokoh berkenaan terdiri daripada Peguam Cara Negara, Datuk Ahmad Terrirudin Mohd Salleh; Ketua Pengarah Perkhidmatan Awam, Datuk Seri Mohd Shafiq Abdullah dan Ketua Hakim Syarie JKSM, Datuk Dr Mohd Na’im Mokhtar.

Turut dilantik Ketua Hakim Syarie Jabatan Kehakiman Syariah Negeri Perak, Ab Rahman Thobroni Mohd Mansor dan Penyandang Kursi Institusi Raja-Raja Melayu Universiti Teknologi MARA (UiTM), Profesor Datuk Dr Shamrahayu Abdul Aziz.

Selain itu, Profesor Fakulti Undang-Undang Universiti Kebangsaan Malaysia, Profesor Datuk Noor Aziah Mohd Awal dan Profesor Jabatan Syariah dan Undang-Undang Akademi Pengajian Islam Universiti Malaya, Datuk Dr Ahmad Hidayat Buang.

Presiden Persatuan Peguam Syarie Malaysia (PGSM), Musa Awang; peguam, Datuk Sulaiman Abdullah; bekas Hakim Mahkamah Rayuan Syariah, Datuk Seri Dr Md Yusup Che Teh dan Ketua Pendaftar Jabatan Kehakiman Syariah Malaysia (JKSM), Nassir Abdul Aziz.

Idris berkata, beliau yakin dengan gabungan kewibawaan ahli-ahli yang dilantik untuk bersama-sama membuat kajian, memberikan syor dan cadangan serta usaha-usaha ke arah penambahbaikan serta transformasi Mahkamah Syariah di Malaysia.

“Saya mengucapkan tahniah kepada semua ahli yang dilantik. Selamat menjalankan amanah ini dengan sepenuh hati demi agama,negara dan ummah.

“Semoga Allah sentiasa mengurniakan pedoman dalam setiap tindakan yang dilaksanakan,” katanya.


Israel rancang bina projek perumahan berhampiran sempadan Mesir

TEL AVIV, 8 Syaaban 1443H, Jumaat – Negara pengganas Israel dijangka meluluskan rancangan untuk membina projek perumahan baharu di wilayah selatan padang pasir Negev, lapor Yedioth Ahronoth hari ini.

Menurut akhbar Israel, perumahan untuk 2,200 keluarga Israel akan dibina di dalam kawasan majlis wilayah Ramat HaNegev, yang terletak berhampiran sempadan Mesir.

Manakala sebuah bandar akan dibina untuk menempatkan keluarga Yahudi ultra-Ortodoks (Haredim) di kawasan Arad, timur laut Beersheba.

Bandar Haredi akan merangkumi lebih 20,000 unit rumah dan menempatkan sekurang-kurangnya 100,000 peneroka haram.

Ia termasuk pusat perubatan, kedai dan sekolah agama.

Menurut Yedioth Ahronoth, pembinaan bandar ini akan dimulakan dalam beberapa bulan jika rancangan itu mendapat kelulusan daripada kerajaan.

Menteri Perumahan dan Pembinaan Israel, Zeev Elkin dan Menteri Dalam Negeri, Ayelet Shaked akan membentangkan rancangan itu kepada kerajaan pada Ahad.

Shaked mendakwa, rancangan ini bertujuan menyediakan rumah pada harga rendah dan menyelesaikan masalah perumahan. – Agensi


Pemuda ISMA lancar kempen ‘Jejak Tanah Yang Hilang’

BANGI, 4 Zulhijjah 1443H, Isnin – Pemuda Ikatan Muslimin Malaysia (ISMA) melancarkan kempen berimpak tinggi ‘Menjejak Tanah Yang Hilang’ bersempena sambutan kemerdekaan ke-65 tahun ini.

Kempen berkenaan adalah kesinambungan daripada kejayaan kempen kemerdekaan 2020, ‘Kembalikan Nama Asal, Hapus Jejak Penjajah’ yang telah berjaya mengembalikan nama asal Bukit St Paul kepada Bukit Melaka.

Exco Penerangan Pemuda ISMA, Muslim Abdullah Zaik berkata, misi utama kempen ‘Menjejak Tanah Yang Hilang’ adalah untuk menyatukan cita-cita dan impian rumpun Melayu di setiap pelusuk alam Melayu, termasuk membina persaudaraan utuh berterskan akidah serta kekeluargaan.

“Bagi Pemuda ISMA, cita-cita membangunkan semula peradaban bangsa yang gemilang perlulah bermula dengan memahami titik mula perjuangan dan kesatuan bangsa dalam menyanjung sebuah cita-cita yang satu.

“Kempen ini akan bermula pada bulan Julai sehingga September 2022,” katanya dalam kenyataan, hari ini.

Muslim berkata, kempen itu memfokuskan tiga objektif utama antaranya mengembalikan semangat kemerdekaan tanah air dalam generasi muda, mengambil iktibar serta menyambung rantai peradaban Melayu yang silam dan merapatkan persaudaraan rumpun Melayu di rantau alam Melayu.

Katanya, pelbagai aktiviti yang akan dianjurkan Pemuda Isma melalui kempen itu seperti lawatan persaudaraan ke Singapura, Batam dan Riau serta penerbitan dokumentari.

Beliau berkata, aktiviti susulan juga akan dijalankan di seluruh negara termasuk memeriahkan Hari Peradaban Bangsa Melayu.

“Siri-siri kempen kemerdekaan Pemuda ISMA diharap mampu menggarap lebih ramai anak muda dalam menjayakan pembinaan peradaban dan Order Baru Islam seperti yang diimpikan.

“Pemuda Isma akan sentiasa komited mengasah impian dan cita-cita anak muda bangsa, agar ia mampu diwariskan ke generasi seterusnya untuk dikotakan,” katanya.


RM84 juta untuk pembangunan Kampung Baru Cina, strategi PRU15?

Oleh Siti Hafidah Abd Ghaffar

BANGI, 5 Rabiulawal 1443H, Selasa – Isu dana RM15 juta kepada 63 sekolah persendirian belum reda, kini pengguna media sosial kelihatan tidak berpuas hati pula dengan peruntukan RM84 juta bagi pembangunan Kampung Baru (Cina) bagi 2021.

Sebelum ini, Timbalan Menteri Perumahan dan Kerajaan Tempatan, Datuk Seri Ismail Abd Muttalib memberitahu, daripada peruntukan itu, RM69 juta adalah untuk program pembangunan infrastruktur, RM5 juta untuk program bantuan baik pulih rumah dan RM10 juta untuk skim pinjaman khas penduduk Kampung Baru.

Katanya, sehingga kini, terdapat 613 Kampung Baru di seluruh Malaysia terdiri daripada tiga kategori iaitu kampung baru yang diwujudkan semasa darurat bagi mengatasi ancaman komunis, kampung baru rangkaian iaitu penempatan masyarakat Cina di pinggir bandar.

Selain itu, kampung nelayan atau kampung bagan yang menempatkan masyarakat Cina yang bekerja sebagai nelayan.

Tinjauan Ismaweb.net mendapati, rata-rata pengguna media sosial mengecam tindakan kerajaan itu malah ada yang menyifatkan peruntukan itu sebagai tidak wajar.

Tidak kurang juga yang mendakwa bahawa itu antara strategi kerajaan dalam meraih undi orang Cina untuk menghadapi Pilihan Raya Umum ke-15 (PRU-15) – yang dijangka akan diadakan selewat-lewatnya pada penghujung Julai tahun depan.

“Pemimpin-pemimpin UMNO tahu PRU15 ini pengundi Melayu mungkin berpecah-pecah. Banyak tak akan mengundi UMNO/BN lagi. Oleh sebab itulah nak ambil hati pengundi-pengundi Cina,” kata netizen dikenali sebagai Aziz Sham.

“Ini sebab pilihan raya dah nak dekatlah ini agaknya. Nak hapuskan stigma kerajaan Melayu Islam,” demikian pula kata Aizat Zakaria.

Ismail Husin pula meminta kerajaan lebih mengutamakan golongan yang lebih memerlukan dalam memberi peruntukan antaranya menanggung pembiayaan kesihatan serta mewujudkan lebih banyak peluang pekerjaan.

“Terbaiklah. Dalam keadaan wabak, ramai kehilangan sumber pendapatan. Kerajaan masih belanja besar untuk tujuan yang kurang penting buat masa ini,” kata Naz Nazmie.


Peluru sesat di tengkorak

SHENZEN, 1 Rejab 1443H, Khamis – Seorang lelaki China yang sering mengadu sakit kepala terkejut selepas disahkan memiliki peluru di tepi kiri tengkorak sejak dua dekad lalu.

Lelaki yang berusia 28 tahun yang hanya dikenali Xiao Chen sering mengadu sakit kepala sejak kebelakangan ini dan menganggap masalah itu seolah-olah perkara biasa.

Namun kesakitan yang berlarutan menyebabkan dia mendapatkan rawatan di hospital untuk mendapat punca sebenar penyakit.

Namun mengejutkan apabila hasil ujian Pengimejan Resonans Magnetik (MRI) di Hospital Shenzen mendapati objek aneh ‘bersarang’ di bahagian kiri tengkoraknya.

Malah hasil pemeriksaan mendapati objek berkenaan dikenal pasti sebagai peluru logam.

Lalu lelaki berkenaan mendedahkan ketika di alam kanak-kanak dia dan abangnya pernah bermain pistol angin di rumah mereka.

Malah pernah satu ketika, abangnya pernah menembak ke bahagian kepala menyebabkan peluru logam kecil daripada pistol mainan menembus ke kepala.

Gara-gara takut dimarahi orang tua, mereka tidak memaklumkan perkara tersebut sebaliknya hanya menutupi luka di kepala tersebut dengan rambut.

Malah lelaki tersebut mendakwa dia tidak merasai kesakitan kesan daripada tembakan peluru angin sehingga melupakan kejadian tersebut.

Namun kesannya dirasai 20 tahun kemudian selepas pasukan doktor terpaksa membuat pembedahan kecemasan untuk mengeluarkan peluru angin bersaiz 0.5 sentimeter.

Lelaki tersebut bagaimanapun bernasib baik kerana peluru hanya melekat di bahagian tepi tengkorak dan tidak mengganggu fungsi otak.

Dia kini dibenarkan pulang namun memerlukan rawatan susulan. -Agensi


Rakyat ada GTA sebagai alternatif PRU15

Oleh Siti Hafidah Abd Ghaffar

BANGI, 13 Rabiulakhir 1444H, Selasa – Gabungan parti yang tiada pengalaman jauh lebih baik berbanding parti mempunyai sejarah buruk ketika memerintah negara.

Justeru, tidak salah jika rakyat memberi peluang dan memilih Gerakan Tanah Air (GTA) pada Pilihan Raya Umum Ke-15 (PRU15) meskipun gabungan itu masih dalam proses mendaftar.

Tidak seperti parti lain, menurut peguam, Mohamed Haniff Khatri Abdullah, GTA memberi platform kepada pertubuhan bukan kerajaan (NGO) dan wakil swasta untuk bertanding, dan ia tidak pernah berlaku dalam sejarah selama tempoh 65 tahun.

“Dan kalau telah diberi alternatif maka pilihlah alternatif. Dalam PRN Johor, Melaka tidak ada alternatif tersebut, maka kita tidak boleh salahkan rakyat kerana bila pergi ke peti undi adanya BN, PN dan PH, tiada alternatif lain.

“Tetapi PRU15, rakyat diberikan satu alternatif. Apa salahnya mencuba sedangkan yang tiga lagi anda sudah hilang keyakinan mempunyai kelesuan. Saya syorkan pilih dengan betul calon yang berwibawa,” katanya dalam temu bual Dimensi di TV Pertiwi, hari ini.

Pada masa sama, beliau bersetuju bahawa rakyat memerlukan pilihan baharu untuk membersihkan budaya politik wang.

Beliau berpendapat, untuk politik bersih, semua pemimpin yang berdepan tuduhan salah guna kuasa mahupun rasuah di mahkamah tidak sepatutnya menawar diri menjadi calon sama ada daripada UMNO atau PH.

“Bukan kita mengatakan mereka bersalah tapi tanggungjawab utama bersihkan nama di mahkamah kemudian jadi calon.

“Bagaimana rakyat nak yakin bahawa PH, PN atau BN akan menjadi pilihan yang terbaik kali ini.

“Sedangkan bagi saya sudah tiba masanya rakyat sendiri kalau nak perubahan betul di dalam negara, mereka perlu berubah dan memilih apa yang telah diberikan sebagai alternatif. Sekarang kita ada GTA,” katanya.

GTA bertanding di lebih 121 kerusi Parlimen pada PRU15 yang menggunakan logo Parti Pejuang Tanah Air (Pejuang) sepanjang tempoh pilihan raya.

Pautan Dimensi;


Agong zahir dukacita fenomena kepala air di Yan ragut 4 nyawa

KUALA LUMPUR, 11 Muharram 1443H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan rasa dukacita terhadap tragedi banjir susulan fenomena kepala air berlaku di sekitar kawasan Gunung Jerai di Yan, Kedah, yang meragut empat nyawa setakat ini.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata Seri Paduka turut menzahirkan ucapan takziah kepada seluruh keluarga empat mangsa terbabit dan berharap seluruh keluarga bersabar dan tabah menghadapi dugaan serta suasana sedih dan pilu.

“Seri Paduka turut menzahirkan harapan dan berdoa agar tiga lagi mangsa yang dipercayai masih hilang di satu kawasan di Titi Hayun dapat ditemukan dan diselamatkan dengan segera,” kata Ahmad Fadil.

Ahmad Fadil berkata Al-Sultan Abdullah turut merakamkan setinggi penghargaan kepada semua anggota agensi dan jabatan kerajaan yang terlibat dalam operasi mencari dan menyelamat mangsa, termasuk penduduk terjejas akibat banjir berkenaan.

Seri Paduka turut menasihati penduduk di kawasan terbabit supaya sentiasa berjaga-jaga dan mengutamakan keselamatan diri dan keluarga serta berpindah ke pusat pemindahan dengan segera sekiranya diarahkan berbuat demikian oleh pihak berkuasa tempatan.

Ahmad Fadil berkata Al-Sultan Abdullah turut menyeru kerajaan dan badan bukan kerajaan supaya menghulurkan bantuan kepada penduduk yang terkesan akibat bencana berkenaan.

Fenomena kepala air yang mencetuskan banjir di sekitar Yan dilaporkan berlaku pada kira-kira 5 petang, Rabu lepas dan setakat ini telah meragut empat nyawa.

Menurut kenyataan itu, antara lokasi terbabit banjir adalah kawasan di kaki gunung dan kawasan berhampiran sungai iaitu Perigi, Teroi Bukit, Singkir, Kampung Permatang Keramat, Kampung Lubuk Boi, Pekan Yan Besar, Titi Teras, Kampung Acheh dan Kampung Setoi.

Dilaporkan bagi daerah Yan yang terjejas akibat banjir dan fenomena kepala air itu, dua Pusat Pemindahan Sementara (PPS) telah dibuka iaitu PPS Sekolah Menengah Kebangsaan (SMK) Agama Yan manakala PPS Sekolah Kebangsaan (SK) Teroi dibuka untuk menempatkan mangsa positif COVID-19 dan individu yang dikuarantin.

Kedua-dua penempatan berkenaan bagaimanapun dipantau rapi oleh semua agensi berdasarkan prosedur operasi standard (SOP) sedia ada.

Semalam, Menteri Besar Kedah Muhammad Sanusi Md Nor dilapor berkata kerajaan negeri mengisytiharkan daerah Yan dan Kuala Muda sebagai Kawasan Bencana Tahap 1 berdasarkan Arahan Tetap Majlis Keselamatan Negara (MKN) No. 20. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Mukhriz akui undi PN

BANGI, 25 Muharam 1445H, Sabtu – Presiden Parti Pejuang Tanah Air (Pejuang), Datuk Seri Mukhriz Mahathir mengakui mengundi Perikatan Nasional (PN) pada Pilihan Raya Negeri (PRN), yang berlangsung hari ini.

Bekas Menteri Besar Kedah itu berkata, keputusan ini dibuat kerana beliau tidak mahu mengundi gabungan yang mana di dalamnya terdapat parti UMNO.

Berikutan itu, beliau menyatakan secara terbuka akan membuang undinya untuk PN bagi mengelakkan mudarat yang lebih besar jika memilih lawannya.

“Tapi ini tak bermakna saya pilih yang terbaik antara yang baik-baik. Antara dua pihak saya pilih yang kurang mudarat kepada negara.

“Saya pilih PN sebab saya takkan pilih mana-mana gabungan yang ada UMNO di dalamnya. Saya pilih PN sebab saya mahu undi Melayu itu disatukan.

“Ya UMNO Melayu juga tapi saya mahu UMNO yang bersih dari rasuah,” katanya dalam video yang dimuatnaik ke laman sosial TikTok.

Meskipun Mukhriz berpendirian memilih PN kali ini, beliau berkata, masih ada banyak perkara dalam PN yang tidak dipersetujuinya.

“Pejuang tegas antirasuah tetapi ada pemimpin PN yang dituduh merasuah.

“PN pernah berkuasa sebelum ini kerana ‘Langkah Sheraton’ yang mengkhianati mandat rakyat pada PRU14. Kerajaan PN sebelum ini menghalang demokrasi bila darurat diisytihar dan Parlimen disekat daripada membuat undi tak percaya kepada Perdana Menteri ketika itu,” katanya.

Mengulas lanjut, beliau berkata, di peringkat negeri pula ada banyak pemimpin PN yang lebih banyak bercakap daripada buat kerja untuk rakyat.

Mereka tiada fokus kepada perancangan yang memberi manfaat kepada rakyat, kurang sifat rendah diri dan tidak menjiwai perasaan rakyat yang sebenar, katanya.

“Namun saya tetap akan mengundi PN kali ini sebab Pakatan Harapan (PH) dan Barisan Nasional (BN) lebih teruk daripada perkara itu semua. Saya harap PN akan terbuka kepada kritikan membina daripada pengundi mereka.

“Undi saya hanyalah satu dan mungkin tiada nilai kepada PN. Tetapi mungkin ada ramai lagi yang atas pagar sebelum ini yang memikirkan secara mendalam keadaan negara kita.

“Kami sudah imbang baik dan buruk setiap keputusan. Saya harap kita akan keluar beramai-ramai untuk mengundi PN. Kami harap PN pula tak sia-siakan undi kami. Undi kami boleh berubah bila-bila masa. Paling kurang pun peganglah pada prinsip amar makruf nahi mungkar,” katanya.


129 terbunuh dalam rusuhan bola sepak Indonesia

JAKARTA, 5 Rabiulawal 1444H, Ahad – Sekurang-kurangnya 129 orang terbunuh sementara kira-kira 180 cedera pada perlawanan bola sepak di Jawa Timur, Indonesia, yang disifatkan tragedi stadium terburuk seantero dunia.

Selepas perlawanan di wilayah Jawa Timur antara Arema FC dan Persebaya Surabaya berakhir pada malam Sabtu, penyokong daripada pasukan yang kalah menceroboh padang dan polis melepaskan gas pemedih mata, mencetuskan rempuhan dan kes sesak nafas, kata Ketua Polis Jawa Timur, Nico Afinta kepada pemberita.

Rakaman video daripada saluran berita tempatan menunjukkan orang ramai bergegas ke padang di stadium di Malang.  Sebelum ini, terdapat masalah dalam perlawanan di Indonesia, dengan persaingan sengit antara kelab kadangkala membawa kepada keganasan di kalangan penyokong.

Dalam satu kenyataan awal hari ini, Nico berkata, dua pegawai polis adalah antara yang maut. 34 orang mati di dalam stadium dan selebihnya meninggal dunia di hospital, kata ketua polis.

Ketua Menteri Keselamatan Indonesia, Mahfud MD berkata bahawa jumlah penonton melebihi kapasiti stadium di mana terdapat rempuhan orang ramai yang mengorbankan 129. Dalam catatan Instagram, beliau berkata 42,000 tiket telah dikeluarkan untuk stadium yang mempunyai kapasiti untuk menampung 38,000 orang.

Sementara itu, Menteri Sukan Indonesia, Zainudin Amali berkata, pihak berkuasa akan menilai semula keselamatan pada perlawanan bola sepak dan mempertimbangkan untuk tidak membenarkan kehadiran penonton.

“Kami minta maaf atas insiden ini… ini adalah insiden yang dikesali, yang memusnahkan arena bola sepak kami apabila penyokong boleh menonton perlawanan bola sepak di stadium.

“Kami akan menilai secara menyeluruh penganjuran perlawanan dan kehadiran penyokong. Adakah kita akan kembali melarang penyokong daripada menghadiri perlawanan?  Itu yang akan kita bincangkan,” katanya.

Perlawanan antara Arema FC dan Persebaya Surabaya berlangsung di Stadium Kanjuruhan. Selepas Arema tewas 3-2 di padang sendiri, berpuluh-puluh penyokong bergegas ke padang.

The Times of Indonesia melaporkan bahawa pegawai keselamatan cuba menghalang orang ramai dengan memukul dan menendang penyokong.

Ketika pergaduhan tercetus, pihak berkuasa melepaskan gas pemedih mata ke atas padang dan ke tempat penonton.

Akhbar berita tempatan berkata, beribu-ribu peminat sukar bernafas dan akhirnya pengsan.

Liga teratas Indonesia segera menggantung permainan sekurang-kurangnya seminggu.

“Kami prihatin dan amat kesal dengan kejadian ini. Kami mengucapkan takziah, dan semoga ini menjadi pengajaran yang berharga untuk kita semua,” kata Presiden Pengarah PT Liga Indonesia Baru, Akhmad Hadian Lukita.

Keganasan bola sepak telah lama menjadi masalah bagi Indonesia. Persaingan ganas, sering membawa maut antara pasukan utama adalah perkara biasa.

Sesetengah pasukan juga mempunyai kelab peminat dengan apa yang dipanggil komander, yang mengetuai tentera penyokong ke perlawanan di seluruh Indonesia.

Sejak 1990-an, berpuluh-puluh peminat telah terbunuh dalam keganasan berkaitan bola sepak. – Agensi


Muhyiddin pertimbang kerjasama dengan PH?

PAGOH, 19 Syawal 1443H, Jumaat – Perikatan Nasional (PN) kini sedang mempertimbangkan kerjasama dengan Pakatan Harapan (PH) pada Pilihan Raya Umum ke-15 (PRU15) akan datang, demikian kata Pengerusinya, Tan Sri Muhyiddin Yassin.

Beliau berkata, ia akan mengelakkan pertembungan antara kedua-dua gabungan itu dan memastikan pertarungan dengan Barisan Nasional (BN) dalam pilihan raya kelak.

“Secara rasmi, belum ada sebarang pertemuan dengan Pakatan (PH) tetapi terdapat beberapa inisiatif yang diambil oleh pihak tertentu untuk membincangkan bagaimana Perikatan (PN) dan Pakatan dapat mengelak pertembungan antara satu sama lain pada PRU15.

“Tetapi kita masih belum mencapai tahap tertentu dalam mencari penyelesaian berhubung perkara ini kerana kita masih perlu memerhatikan keputusan kepimpinan semua parti,” katanya seperti dilapor akhbar tempatan.

Presiden Parti Pribumi Bersatu Malaysia (Bersatu) itu juga berkata, jika semua kepimpinan parti percaya langkah sebegitu adalah strategi penting dalam menghadapi PRU15, maka sudah tiba masanya untuk semua duduk bersama.

“Persoalannya adakah kami bersedia untuk melakukannya dan apakah asas untuk kami berbincang dan yang penting bila kami boleh membuat keputusan untuk bertemu supaya kami boleh membuat naratif yang mudah difahami oleh semua orang.

“Setakat ini, belum ada sebarang pertemuan atau perbincangan rasmi dengan Pakatan tetapi kami sedang melihat kemungkinannya,” katanya.

Sementara itu, Muhyiddin berkata, beliau mengalu-alukan sekiranya semua parti dalam PN memulakan perbincangan mengenai peruntukan kerusi untuk PRU15 lebih awal.

Beliau mengakui peruntukan kerusi antara parti dalam PN menjadi isu kepada mereka dalam beberapa pilihan raya negeri lalu.

“Sekiranya kita boleh membincangkan kerusi mana yang akan ditandingi oleh setiap parti dalam Perikatan lebih awal, maka kita akan lebih bersedia untuk PRU15,” katanya.


Ismail Sabri terima suntikan vaksin COVID-19

KUALA LUMPUR, 14 Rejab 1442H, Jumaat – Menteri Kanan Pertahanan Datuk Seri Ismail Sabri Yaacob hari ini menerima suntikan vaksin COVID-19 Pfizer-BioNTech di Hospital Angkatan Tentera Tuanku Mizan, Wangsa Maju di sini.

Beliau menerima suntikan dos pertama vaksin berkenaan pada kira-kira 9.30 pagi ini oleh vaksinator Koperal Siti Maliah Sheikh Alwi.

Ismail Sabri yang tiba sekitar 9.09 pagi melalui lima stesen untuk menjalani proses vaksinasi berkenaan, termasuk melalui saringan gejala, suhu dan stesen pemerhatian selepas diberikan suntikan vaksin COVID-19.

Turut menerima suntikan pada hari ketiga Program Imunisasi COVID-19 Kebangsaan ialah Timbalan Menteri Pertahanan Datuk Seri Ikmal Hisham Abdul Aziz dan Ketua Setiausaha Kementerian Pertahanan Datuk Seri Muez Abd Aziz.

Panglima Angkatan Tentera Malaysia (ATM) Jen Tan Sri Affendi Buang, Panglima Tentera Darat Jen Tan Sri Zamrose Mohd Zain, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jen Tan Sri Ackbal Abdul Samad turut menerima suntikan vaksin terbabit hari ini.


Tiada siapa terlepas tindakan langgar SOP COVID-19

TANJUNG MALIM, 3 Muharram 1442H, Sabtu – Semua kes berkaitan pelanggaran prosedur operasi standard (SOP) bagi mencegah penularan COVID-19 akan disiasat, demikian jaminan Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri yang juga Menteri Pertahanan berkata sekiranya didapati melanggar SOP atau melakukan kesalahan, tiada sesiapa akan terlepas daripada tindakan undang-undang.

“Setiap orang tidak bebas dan mengatasi undang-undang. Menteri, timbalan menteri, kalau mereka melakukan kesalahan, langgar SOP pasti akan dikenakan tindakan.

“Hukuman terserah kepada Kementerian Kesihatan sama ada nak kompaun dan sebagainya terserah kepada mereka,” katanya kepada pemberita selepas menghadiri majlis ramah mesra bersama Persatuan Veteran Angkatan Tentera Malaysia (ATM) Cawangan Slim River di Felda Besout 2 dekat sini hari ini.

Beliau ditanya mengenai tindakan terhadap Menteri Perusahaan Perladangan dan Komoditi Datuk Dr Mohd Khairuddin Aman Razali yang didakwa tidak mematuhi kuarantin selepas pulang dari luar negara baru-baru ini.

Mengenai pematuhan SOP sepanjang kempen Pilihan Raya Kecil (PRK) Dewan Undangan Negeri (DUN) Slim, Ismail Sabri berkata berdasarkan pemerhatian, ia sangat memuaskan.

“Di kawasan yang saya pergi semua ikut SOP, anak-anak kecil pakai pelitup muka, tempat duduk dalam sesuatu program juga ada penjarakan fizikal. Saya percaya rakyat semakin sedar perlunya patuh kepada SOP mungkin sebab (bimbang) dengan kluster Sivagangga dan bahaya yang ada di sekitar mereka,” katanya.

Terdahulu, dalam ucapannya Ismail Sabri berkata kerajaan bersetuju untuk memberikan elaun bulanan sebanyak RM350 kepada isteri veteran tentera yang perlu memberikan tumpuan dan menjaga sepenuh masa suami mereka sekiranya terlantar sakit.

Beliau berkata pemberian elaun itu bertujuan memastikan veteran tentera yang telah berbakti kepada negara dapat dijaga dengan sempurna selain meringankan beban isteri.

Sementara itu, Ismail Sabri yang juga Naib Presiden UMNO meminta pengundi di DUN Slim memberikan sokongan kepada calon Barisan Nasional (BN), Mohd Zaidi Aziz pada pengundian PRK itu yang akan diadakan 29 Ogos ini kerana sebagai anak tempatan, beliau pasti dapat terus membela dan membawa pembangunan di kawasan itu.

“…jika menang dia akan jadi wakil rakyat kerajaan, maka mudahlah untuk membawa pembaharuan dan dia orang sini kalau ada masalah senang nak jumpa,” katanya. – Bernama


Kebun haram: Segera cantas kartel pengkhianat hingga ke akar umbi

BANGI, 8 Jamadilawal 1442H, Rabu – Kerosakan yang berlaku di dalam negara adalah apabila amanah diserahkan kepada pengkhianat, kata Ustaz Mohd Hazizi Ab Rahman.

Naib Presiden Barisan Jemaah Islamiah Se-Malaysia (BERJASA) itu menegaskan perkara tersebut sebagai merujuk isu pencerobohan tanah kerajaan di Raub, Pahang yang sudah berlaku sejak 40 tahun dahulu.

Beliau berkata, isu yang berlaku di negeri itu disifatkan daripada pengkhianat berkartel, di mana hanya dengan perubahan barisan pemimpin baharu sahaja ia boleh dipulihkan.

“Ibarat pokok yang dijalari parasit. Parasit tidak menumpang lagi. Malah pokok sudah mati, yang ada hanya parasit. Hukumnya tebang semua.

“Pentadbiran negara dan negeri perlu muka-muka baharu. Bukan sebarang baharu, malah berani.

“Mencantas kartel pengkhianat sehingga ke akar umbi, menuntut susuk pemimpin yang bersedia menyerahkan tengkuk sebagai galang ganti,” katanya dalam kenyataan, hari ini.

Terdahulu, Mahkamah Tinggi Kuantan menolak permohonan 204 pekebun durian Musang King di Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri.

Mahkamah memberikan dua alasan dalam menolak permohonan plaintif, iaitu pekebun terlibat tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah bukanlah satu keputusan atau tindakan yang boleh disemak di mahkamah.

Mahkamah juga mendapati pekebun terlibat adalah penceroboh, dan sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.


PRN: PN yakin menang lima negeri

BANGI, 6 Zulhijjah 1444H, Ahad – Perikatan Nasional (PN) yakin akan dapat mempertahankan Kelantan, Terengganu dan Kedah, selain menawan Selangor serta Negeri Sembilan pada Pilihan Raya Negeri (PRN) nanti.

Setiausaha Agung PN, Datuk Seri Hamzah Zainudin menyuarakan keyakinan itu berlandaskan analisis yang diterimanya menunjukkan bahawa gabungan itu boleh menguasai sehingga lima negeri.

“Sebagai Setiausaha Agung, kita buat analisa boleh dikatakan tiap-tiap hari menerusi pegawai yang saya hantar (ke lapangan) dan Insya-Allah Kelantan, Terengganu dan Kedah kita dapat pertahankan.

“Selangor dan Negeri Sembilan insya-Allah dengan retak yang berlaku pada mereka hari ini, kita akan dapat ambil alih, manakala Pulau Pinang tidak lama lagi dah.

“Justeru, mari kita pakat pertahankan Kelantan, Terengganu dan Kedah, manakala Selangor dan Negeri Sembilan kita akan ambil alih pada PRN ini. Pulau Pinang pula, kita pakat tumbangkan,” katanya seperti dilapor media tempatan, hari ini.

Beliau berkata demikian ketika berucap pada Himpunan Pakat Pertahan dan Pelancaran Jentera Pilihan Raya Perikatan Nasional (PN) Kelantan yang dirasmikan Presiden PAS, Tan Sri Abdul Hadi Awang di sini, malam tadi.

Dalam pada itu, Hamzah yang juga Ahli Parlimen Larut berharap PN akan memperoleh kemenangan besar-besaran.

Atas dasar itu, beliau mahu jentera pilihan raya di semua peringkat membantu dan bersiap sedia.

“Kita akan ‘perang’ habis-habisan, biar lawan gerun dengan jentera kita. Kita pastikan lawan kita dapat kosong (di Kelantan),” katanya.


Taliban Pakistan serang ibu pejabat polis Karachi

KARACHI, 27 Rejab 1444H, Sabtu – Polis di Karachi berjaya merampas semula ibu pejabatnya selepas diserang kumpulan militan Taliban Pakistan.

Jurucakap kerajaan berkata, pasukan keselamatan kembali mengawal bangunan ibu pejabat polis berkenaan selepas beberapa jam kemudian dan menembak mati tiga anggota militan.

Bagaimanapun, serangan itu menyebabkan tiga pegawai polis dan seorang orang awam terbunuh.

Saksi melaporkan mendengar letupan kuat daripada dalam balai polis – yang menempatkan beberapa pegawai kanan bandar – diikuti letupan lebih kecil dan tembakan.

Beberapa laporan juga mendakwa bahawa penyerang memakai pakaian seragam polis.

Sementara itu, Timbalan Inspektor Jeneral, Irfan Baloch berkata, kira-kira 30 pegawai polis berada dalam bangunan berkenaan ketika serangan.

Taliban Pakistan yang dikenali Tehrik-i-Taliban Pakistan (TTP) adalah gerakan berasingan yang berkongsi ideologi sama dengan Taliban di Afghanistan, selain aktif di kawasan pegunungan berhampiran sempadan Afghanistan dan beberapa bahagian lain negara itu.

Sebelum ini, TTP melancarkan serangan ke atas polis di barat laut Pakistan, sebagai sebahagian daripada kempen mereka menentang kerajaan Islamabad. – Agensi


BERJASA wadah anak muda lelahkan politik semasa

BANGI, 22 Muharram 1442H, Khamis – Barisan Jemaah Islamiah Se-Malaysia (BERJASA) merupakan pentas politik dalam membangunkan watan berdaulat, tatkala anak muda mula lelah dengan politik semasa.

Ketua Angkatan Pemuda Pemudi BERJASA Malaysia (ANGKASA), Hazwan Mohamad menegaskan, sekiranya mahu perubahan dalam politik semasa, maka ia perlu dilakukan secara serius.

“Jika mahu berubah, maka ubah betul-betul! Malaysia baharu, tetapi masih menjunjung muka lama yang penuh dengan beban politik apa guna?,” soalnya menerusi hantaran di Facebook, hari ini.

Lebih kurang dua hari lagi, majlis pelancaran wajah baharu BERJASA akan diadakan di perkarangan Ibu Pejabat BERJASA D’Alpinia Business Centre, Puchong.

Difahamkan, majlis pelancaran itu akan diisi dengan amanat barisan kepimpinan serta pengenalan projek WATAN.

Ketika ini BERJASA dipimpin oleh Datuk Dr Ir Badrulhisham Abdul Aziz atau mesra dikenali Tok Badh selaku Presiden.


Longgokan makanan bantuan hingga basi amat menyedihkan

BANGI, 9 Ramadan 1443H, Isnin – Orang awam diminta untuk menghubungi mana-mana badan kebajikan sebelum menghulurkan bantuan bagi mendapatkan maklumat sebenar situasi di kawasan mereka.

Bahkan, adalah lebih baik jika mereka mengamanahkan kepada yang lebih arif dalam agihan bantuan daripada ia dibiarkan rosak, basi dan terbiar, kata Ketua Aktivis Persatuan Pengguna Islam Malaysia (PPIM), Datuk Nadzim Johan.

“Amat menyedihkan melihat longgokan makanan di bahu jalan terbiar begitu sahaja dan bayangkan jika dana yang digunakan untuk membeli, memasak makanan itu diberikan kepada pihak sepatutnya dan bantuan sampai kepada penerima selayaknya,” katanya dalam satu kenyataan.

Beliau berkata demikian susulan tular di media sosial berlaku pembaziran dalam keghairahan orang ramai menghulurkan sedekah khususnya kepada warga gelandangan di ibu kota.

Beliau memaklumkan, PPIM melalui Unit Kebajikan PPIM menjalankan aktiviti bantuan makanan kepada keluarga yang memerlukan.

Katanya, PPIM mendapatkan maklumat dari pemohon secara terus dan menyampaikan bantuan mengikut keperluan mereka.

Katanya lagi, pihaknya juga bekerjasama dengan beberapa badan bukan kerajaan (NGO) lain bagi mengelakkan pembaziran dan memastikan semua rakyat yang memerlukan boleh dibantu.

“Bagi mereka yang ingin bersama PPIM menyampaikan sumbangan boleh layari laman web ppim.org.my dan sumbangan.com atau hubungi Unit Kebajikan PPIM di +0123578663 (Pn Siti Khadijah),” katanya.

Selain itu, Nadzim mengingatkan orang ramai agar tidak terlalu mementingkan diri dalam menjalankan kerja amal, sebaliknya kerjasama semua pihak amat penting.

“PPIM mengajak orang ramai beribadah dan meningkatkan amal sepanjang bulan Ramadan

“Semoga segala kebaikan dan kerja amal yang dijalankan akan berterusan selepas Ramadan berlalu,” katanya.


8 lagi kluster baharu dikesan

KUALA LUMPUR, 15 Jamadilawal 1442H, Rabu – Kementerian Kesihatan (KKM) mengesan lapan lagi kluster baharu COVID-19 hari ini iaitu tiga di Wilayah Persekutuan Kuala Lumpur dan masing-masing satu di Selangor, Johor, Pahang, Kedah serta Perak.

Ketua Pengarah Kesihatan, Tan Sri Dr Noor Hisham berkata, perkembangan baharu itu menjadikan jumlah keseluruhan kluster di seluruh Malaysia kini sebanyak 506 manakala kluster aktif yang dipantau ialah 223.

Beliau berkata, di Kuala Lumpur, kluster pertama yang dikesan ialah Kluster Tapak Bina Jalan Stesen melibatkan penularan di tempat kerja di daerah Lembah Pantai.

“Kes pertama bagi kluster ini (iaitu kes ke-94,863) dilaporkan positif COVID-19 pada 21 Dis melalui saringan individu bergejala dan sehingga hari ini, sejumlah 607 individu disaring dengan 54 dikesan positif,” menurutnya dalam kenyataan mengenai perkembangan COVID-19 di sini hari ini.

Kluster Slot Berjaya, yang melibatkan penularan di tempat kerja dan dalam daerah sama, dikesan hasil saringan bersasar di tempat kerja hari ini dan sehingga kini, seramai 44 individu disaring dengan sembilan kes positif dilaporkan. – Bernama


Thailand rekod 17 kes baharu, 9 pulang dari Myanmar

BANGKOK, 28 Rabiulakhir 1442H, Isnin – Thailand merekodkan 17 kes baharu jangkitan COVID-19 dengan sifar kematian direkodkan dalam tempoh 24 jam lepas, menjadikan jumlah kes 4,209 dan 60 kematian setakat ini.

Pusat Pentadbiran Situasi CVOVID-19 (CCSA) memaklumkan, kes tersebut turut melibatkan sembilan wanita Thailand yang bekerja di sebuah pusat hiburan di Tachileik, bandar di sempadan Myanmar, sebaik sahaja mereka kembali ke negara itu pada Jumaat lepas.

Daripada jumlah tersebut, empat wanita berusia antara 19 dan 30 tahun kembali melalui laluan yang sah dan dimasukkan ke fasiliti kuarantin alternatif kerajaan (ASQ), manakala lima lagi wanita berusia antara 22 dan 35 tahun melintasi sempadan secara haram, dan kemudiannya menjalani ujian COVID-19 di hospital.

Dalam satu kenyataan, CSSA menyatakan setakat ini, sekurang-kurangnya 50 warga Thailand yang bekerja di pusat hiburan di Tachileik yang pulang ke rumah didapati positif COVID-19, dengan dua daripada kes itu dijangkiti di dalam negara.

Berikutan wabak yang melanda bandar di sempadan itu baru-baru ini, ramai warga Thailand yang bekerja di Tachileik kembali pulang ke negara asal, tetapi tidak melalui pusat pemeriksaan imigresen dan menghindari tahanan kuarantin.

Pihak berkuasa mengeluarkan amaran tindakan tegas akan dikenakan terhadap mereka yang memasuki negara itu secara haram dan mengelakkan dari menjalani kuarantin.

Sementara itu, CCSA berkata lapan kes COVID-19 baharu yang dilaporkan dalam tempoh 24 jam terakhir, melibatkan empat warga Thailand yang kembali dari Amerika Syarikat, Switzerland, Jepun dan Bahrain, dan empat lagi warga asing tiba dari Switzerland, Pakistan, Amerika Syarikat dan United Kingdom. – Bernama


Raja Bahrain titah rombakan Kabinet

KAHERAH, 14 Zulkaedah 1443H, Selasa – Raja Bahrain, Raja Hamad Isa Salman al-Khalifa menitahkan rombakan Kabinet pada Isnin termasuk melantik Menteri Minyak baharu, lapor media kerajaan.

Mohammed bin Mubarak Bin Dainah, yang merupakan utusan negara untuk hal ehwal iklim, dinamakan Menteri Minyak dan Alam Sekitar, menggantikan Sheikh Mohammed bin Khalifa bin Ahmed Al Khalifa.

Rombakan itu termasuk melantik Sheikh Khalid bin Abdulla Al Khalifa sebagai Timbalan Perdana Menteri dan Menteri Infrastruktur, Zayed bin Rashid Al Zayani sebagai Menteri Industri dan Perdagangan dan Fatima binti Jaafer al Sairafi sebagai Menteri Pelancongan.

Agensi berita negara (BNA) memetik Putera Mahkota dan Perdana Menteri, Salman bin Hamad al-Khalifa sebagai berkata, rombakan itu akan membawa idea dan dorongan baharu untuk terus memajukan sektor awam.

Raja Bahrain, Raja Hamad Isa Salman al-Khalifa titah rombakan Kabinet pada Isnin termasuk melantik Menteri Minyak baharu, lapor media kerajaan.

Rombakan itu, yang terbesar dalam sejarah negara, telah mengakibatkan pertukaran 17 daripada 22 menteri, dengan pengenalan sebahagian besar menteri muda, termasuk empat wanita, kata jurucakap kerajaan. – Agensi


Terengganu tak bubar DUN dalam masa terdekat

KUALA TERENGGANU, 21 Rejab 1444H, Ahad – Menteri Besar, Datuk Seri Dr Ahmad Samsuri Mokhtar berkata, tiada keperluan Terengganu membubarkan DUN dalam masa terdekat berikutan umat Islam tidak lama lagi bakal menyambut Aidilfitri, April depan.

Beliau menegaskan, pembubaran DUN adalah hak mutlak kerajaan asalkan tidak melebihi tempoh penggal dan tempoh penggal DUN Terengganu pula adalah akhir Jun depan.

“Setiap negeri dikuasai PAS iaitu Kelantan, Terengganu dan Kedah boleh memberi tarikh untuk pembubaran DUN asalkan tidak melebihi tempoh penggal.

“Paling penting Suruhanjaya Pilihan Raya (SPR) bermesyuarat untuk menentukan tarikh paling sesuai untuk diadakan memberikan laluan kepada Pilihan Raya Negeri (PRN),” katanya seperti dilapor Berita Harian, hari ini.

Mengulas lanjut, Naib Presiden PAS itu berkata, DUN kemungkinan akan dibubar sebelum tempoh penggal berakhir Jun.

“Kita berpendapat Terengganu mungkin akan bubarkan DUN sebelum tempoh penggal berakhir pada akhir Jun bagi membolehkan PRN diadakan Julai depan,” katanya.

Dalam pada itu, beliau menjelaskan perundingan bersama Bersatu untuk agihan kerusi sepatutnya diadakan Selasa lalu namun ditangguhkan dan akan mengadakan perjumpaan dalam masa terdekat.

“Pimpinan tertinggi Perikatan Nasional (PN) akan adakan pertemuan untuk rundingan agihan kerusi dalam tempoh dua minggu akan datang,” katanya.


Rejim Israel terus tindas kanak-kanak Palestin

BAITULMADIS, 29 Rejab 1442H, Sabtu – Rejim pengganas Israel bukan sahaja bertindak kejam ke atas golongan dewasa dan warga emas Palestin, malah kanak-kanak turut menjadi mangsa keganasan mereka.

Terbaharu, rejim Zionis dirakam menangkap kanak-kanak Palestin dan memaksa mereka memetik sayur-sayuran di penempatan haram Israel, Havar Maon, di selatan Hebron dekat Tebing Barat yang diduduki.

Perkara berkenaan didedahkan oleh kumpulan hak asasi manusia Israel B’Tselem, yang menunjukkan beberapa kanak-kanak lelaki dibawa oleh rejim Zionis menaiki sebuah van putih.

Dalam rakaman sama, seorang kanak-kanak lelaki dilihat cuba campur tangan bagi menyelamatkan salah seorang kanak-kanak yang ditangkap, namun dihalang oleh rejim Zionis.

Jurucakap B’Tselem, Amit Gilutz berkata, perkara itu adalah satu lagi contoh penindasan mutlak Israel yang  ke atas hak rakyat Palestin.

“Kanak-kanak paling muda yang ditangkap semalam berusia lapan,” katanya.

Sementara itu, peguam hak asasi manusia yang mewakili kanak-kanak terbabit, Gaby Lasky berkata, kanak-kanak yang ditangkap itu berusia antara lapan hingga 13 tahun.

Kanak-kanak tertua berusia 12 dan 13 tahun akan disoal siasat pada minggu hadapan. -Agensi


KKM kendali program vaksinasi, MOSTI fokus R&D hasil vaksin negara: PM

BERA, 19 Muharram 1443H, Sabtu – Semua program berkaitan vaksinasi dan strategi kesihatan berkaitan COVID-19 hanya akan dikendalikan Kementerian Kesihatan (KKM) melalui menterinya yang baru dilantik Khairy Jamaluddin Abu Bakar, kata Perdana Menteri Datuk Seri Ismail Sabri Yaakob.

Beliau berkata Kementerian Sains, Teknologi dan Inovasi (MOSTI) pula yang kini diterajui bekas Menteri Kesihatan Datuk Seri Dr Adham Baba akan memfokus kepada penyelidikan dan pembangunan (R&D) untuk menghasilkan vaksin wabak berkenaan.

“Jika dahulu ada dua kementerian berkaitan (COVID-19) iaitu KKM dan MOSTI selain ada jawatankuasa yang dipengerusikan oleh dua menteri, dua Ketua Setiausaha (KSU) dan dua Ketua Pengarah… agak sukar kalau masih dua kerana mungkin berbeza daripada pandangan dan sebagainya.

“MOSTI pula akan fokus mengeluarkan vaksin sendiri kerana jika Thailand boleh mengumumkan akan keluarkan vaksin sendiri, maka Malaysia juga boleh mengeluarkan vaksin kerana COVID-19 akan menjadi endemik dan akan berada di persekitaran kita seperti penyakit denggi menyebabkan vaksin masih diperlukan.

“Sebab itu, MOSTI kena fokus supaya kita tidak bergantung kepada negara luar kerana apabila kes bertambah dan kita masih bergantung (bekalan vaksin) dari luar, itu akan menyebabkan bekalan agak terjejas. Jika kita boleh keluarkan vaksin sendiri keadaan akan berbeza,” katanya.

Ismail Sabri berkata demikian pada sidang media selepas menyaksikan Eksesais Para Predator Siri 1/2021 yang turut dihadiri Panglima Angkatan Tentera Jeneral Tan Sri Affendi Buang dan Panglima Tentera Darat Jeneral Tan Sri Zamrose Mohd Zain di Kampung Batu Bor di sini hari ini. – Bernama


Malaysia tidak boleh guna pakai modul reproduktif Barat

Oleh Siti Hafidah Abd Ghaffar

PUTRAJAYA, 18 Muharram 1445H, Sabtu – Malaysia tidak boleh menggunapakai modul reproduktif Barat yang menerima hubungan seksual tanpa ikatan perkahwinan.

Ini kerana, hubungan seksual yang tidak berpandukan perkahwinan akan merosakkan banyak hubungan sihat akan datang, kata Pengerusi Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ), Prof Dr Rafidah Hanim Mokhtar.

“Kita di Malaysia, beragama Islam dan mempunyai budaya tidak dapat memakai modul reproduktif barat yang mengatakan hubungan seksual tanpa perkahwinan itu sesuatu yang boleh diterima.

“Indeks kita bukan indeks berapa peratus yang mengambil pil perancang. Ini indeks daripada reproduktif barat. Kita ingin menjaga hubungan yang baik antara anak-anak…mereka masuk ke alam perkahwinan,” katanya.

Beliau berkata demikian pada sidang media selepas Majlis Pelancaran Modul Pendidikan Seksualiti dan Kesihatan Reproduktif (ReproAlert) di Hotel Everly, di sini hari ini.

Prof Rafidah yang juga Penasihat dan Penggubal Modul ReproAlert berkata, modul mengandungi 16 topik ini dibangunkan oleh penggubal dan pakar yang memahami permasalahan dan cabaran terkini.

Beliau berkata, modul itu boleh disesuaikan dengan keperluan sekolah, institusi pengajian tinggi (IPT) ataupun program bersama agensi lain.

Menurutnya, modul reproduktif ini diperlukan berikutan situasi cabaran dihadapi remaja sekarang berbeza dengan zaman dahulu.

“Kita lihat pada tahun 2017 ada akta kanak-kanak yang baharu. Kenapa ada undang-undang baharu?

“Kerana bercambahnya aktiviti gangguan seksual, amang seksual ataupun antun seksual melibatkan kanak-kanak dan penjaga mereka serta institusi yang kita katakan selama ini selamat,” katanya.


Siapa kata COVID-19 tak sakit: Hamzah Zainudin

PUTRAJAYA, 20 Jamadilakhir 1442H, Selasa – Menteri Dalam Negeri Datuk Seri Hamzah Zainudin yang kembali bertugas hari ini setelah bebas COVID-19, berkongsi pengalaman yang menyakitkan dan perit ketika disahkan positif dengan virus tersebut.

“Sakit…siapa kata tak sakit? Seluruh badan terasa macam kalau demam urat. Lemah badan dan kalau sakit kepala macam saya kena, Allah…macam nak meletup kepala,” katanya ketika berkongsi pengalaman tersebut, dalam sidang media di sini hari ini, mengenai status pendaftaran PEJUANG dan MUDA.

“Saya punya enzim hati naik sampai paras 900 jadi doktor nak bagi ubat kena berhati-hati. Demam sampai dekat 38.9°C,” kata Hamzah yang disahkan positif COVID-19 pada 12 Jan.

Hamzah juga menyatakan walaupun beliau kini bebas COVID-19, namun beliau terpaksa menjalani fisioterapi pada paru-paru, sekurang-kurangnya dua kali seminggu.

Beliau juga meminta orang ramai jangan membuat berita palsu yang menimbulkan kegusaran dan ketakutan.

“Saya masuk hospital pada 12 Jan dan walaupun dibenarkan keluar pada 24 Jan, saya kena duduk di rumah untuk seminggu lagi. Tak kan saya sengaja masuk hospital hampir sebulan,” katanya.

Hamzah berkata rakyat harus berdoa supaya diselamatkan daripada COVID dalam meneruskan perjuangan yang sebenar, iaitu membangunkan negara, memajukan ekonomi dan menjadikan negara ini aman damai.

“Kepada mereka yang mendoakan saya bertambah teruk, saya ampunkan mereka kerana saya baca Al-Quran… dan tengok banyak kutuk banyaklah pahala yang saya dapat,” katanya, yang banyak menghabiskan masa dengan aktiviti keagamaan ketika di hospital.

Hamzah turut berdoa agar Malaysia bebas dari COVID dan berharap rakyat dapat mematuhi prosedur operasi standard (SOP), termasuk penjarakan fizikal untuk memutuskan rantaian penularan.

Mengulas mengenai 13 laporan polis yang dibuat terhadap Datuk Seri Anwar Ibrahim kerana didakwa menghasut serta mengancam keselamatan dan ketenteraman negara, Hamzah berkata kertas siasatan telah dibuka.

Menurut Hamzah, bukan hanya Anwar malah beberapa individu lain juga akan disiasat berkaitan hal berkenaan.

Anwar sebelum ini mencadangkan agar semua ahli Parlimen menghantar surat kepada Yang di-Pertuan Agong bagi memohon perkenan Seri Paduka membatalkan Proklamasi Darurat, dan menitahkan sidang Parlimen diadakan secepat mungkin. – Bernama


Buku teks Sejarah: Indoktrin halus komunis perjuang kemerdekaan?

BANGI, 14 Rejab 1442H, Jumaat – Buku teks Sejarah Tingkatan 4 yang digunakan sekarang bukan sahaja tidak menonjolkan sejarah Malaysia dengan betul dan tepat, tetapi skopnya juga terlalu luas – melibatkan sejarah dunia dan Asia Tenggara, tegas pakar sejarah negara, Prof Datuk Dr Ramlah Adam.

Beliau yang mengkaji buku teks Sejarah itu dari setiap muka surat dan ayat demi ayat melahirkan rasa kecewa kerana pengolahannya begitu longgar sehingga membuatkan penceritaan sejarah negara menjadi ‘cair’.

Perkara itu dapat dilihat dalam Bab 2 – Kebangkitan Nasionalisme – yang mana ia menerangkan tentang gerakan nasionalisme sedunia kemudian memperincikan gerakan nasionalisme kiri zaman pramerdeka di Tanah Melayu yang prokomunis.

Prof Ramlah mendakwa, banyak perkara yang cuba diketepikan dan disembunyikan dalam penghuraian sejarah politik Tanah Melayu, terutama antara tahun 1945-1948.

“Tokoh-tokoh besar pejuang kemerdekaan daripada golongan agamawan, orang surat khabar dan persatuan-persatuan Melayu dari seluruh Tanah Melayu yang disatukan oleh UMNO tidak diberi pendedahan yang wajar,” dakwanya seperti dilapor MalaysiaGazette, hari ini.

Akibatnya, buku itu menanamkan benih bahawa fahaman sosialis dan komunis tidaklah seburuk mana seperti yang ditohmahkan selama ini.

Sementara dalam Bab 3 – Konflik Dunia dan Pendudukan Jepun di Negara Kita – beliau mendakwa, skop perbincangan adalah sangat luas sekali kerana menceritakan konflik dunia sejak Perang Dunia Pertama dan Perang Dunia Kedua.

Bab 4 pula – Era Peralihan Kuasa British di Negara Kita dan Persekutuan Tanah Melayu 1948 yang menjadi bahagian penting dalam sejarah Malaysia tetapi tidak dititikberatkan.

Menyentuh kandungan Bab 5 – Persekutuan Tanah Melayu – Prof Ramlah mempersoalkan, penerangan mengenai gerakan nasionalis radikal terlalu terperinci dalam tajuk-tajuk berkaitan seperti Gerakan Nasionalis Radikal Melayu; Gabungan Putera-AMCJA; Sumbangan Nasionalis Radikal; Cadangan Putera AMCJA dan Perlembagaan Rakyat.

Paling menonjol adalah keratan akhbar Harta yang berjudul Kemuncak Perjuangan Putera AMCJA yang dilihat tiada apa-apa signifikan kecuali untuk menerapkan ideologi.

Dakwanya, pendedahan yang terlalu terperinci mengenai tokoh gerakan nasionalis Melayu radikal dan sumbangan mereka akan mengelirukan pelajar, pada hal mereka tidak terlibat dengan rundingan mahupun penolakan dasar British secara terang-terangan seperti yang dilakukan golongan agamawan, nasionalis dan UMNO.

Dalam Bab 6 – ancaman Komunis dan Pengisytiharan Darurat menerangkan secara terperinci mengenai kemasukan pengaruhi komunis dan penubuhan parti komunis serta kemasukan komunis ke negara-negara jiran yang lain.

Prof Ramlah mempersoalkan tujuan pendedahan kemasukan komunis sangat banyak kepada pelajar.

“Pengolahan begini kelihatan usaha mengindoktrin secara halus kepada pelajar bahawa komunis juga turut memperjuangkan kemerdekaan dan menunjukkan ia perlu diterima. Hakikat sebenar orang Melayu melalui UMNO yang menggerakkan usaha kemerdekaan.

“Orang yang tidak ada peranan diadakan. Yang menentang dijadikan hero. Parti Komunis Malaya menyerang balai polis ditulis tetapi berapa banyak kejayaan yang dicapai oleh askar-askar Melayu ketika berdepan dengan komunis tidak ditulis.

“Bab ini menunjukkan semua fakta-fakta tidak ada makna dalam tajuk. Bab ini langsung tidak tidak memasukkan perjuangan orang Melayu. Penerapan konsep Malaysian Malaysia diterapkan daripada awal. Tidak menonjolkan perjuangan agamawan untuk memisahkan agama dan politik,” dakwanya.


25 tahun beroperasi, Palestin Airlines bakal hentikan perkhidmatan

RAMALLAH, 17 Jamadilawal 1442H, Jumaat – Palestin Airlines akan menghentikan perkhidmatan syarikat penerbangannya setelah 25 tahun beroperasi, menurut Kementerian Pengangkutan dan Komunikasi.

Difahamkan, syarikat penerbangan itu menawarkan dua pesawat Fokker 50, yang disumbangkan oleh Belanda untuk dijual pada bulan September.

Ditubuhkan pada tahun 1995, syarikat itu beroperasi pada tahun 1997 – dengan penerbangan ke Timur Tengah dari Lapangan Terbang Antarabangsa Yasser Arafat di Semenanjung Gaza.

Malangnya, lapangan terbang berkenaan telah dimusnahkan oleh rejim pengganas Israel pada tahun 2001 ketika peristiwa Intifada Kedua.

Jurucakap kementerian, Ammar Yassin berkata, Pihak Berkuasa Palestin (PA) belum menerima tawaran untuk pesawat yang diparkir di Amman, sementara di Kaherah telah disewa kepada sebuah syarikat penerbangan di Nigeria.

Namun, Yassin memaklumkan bahawa kontrak itu ditangguh ekoran kesan daripada pandemik COVID-19.

Palestin Airlines mempunyai lapan kakitangan, dua juruterbang, tiga kakitangan pentadbiran dan tiga lagi kakitangan di lapangan.-  Agensi


Khairy yakin RUU Kawalan Produk Tembakau dan Merokok dapat sokongan majoriti ahli Parlimen

PUTRAJAYA, 26 Safar 1444H, Khamis –  Menteri Kesihatan Khairy Jamaluddin yakin Rang Undang-undang (RUU) Kawalan Produk Tembakau dan Merokok 2022 yang dijangka dibentangkan di Dewan Rakyat bulan depan selepas dimuktamadkan beberapa pindaan, akan menerima sokongan majoriti daripada Ahli Parlimen.

Beliau berkata rang undang-undang itu masih dalam semakan dan penelitian Jawatankuasa Pilihan Khas (JPK) Parlimen dan setakat ini, perbincangan berjalan lancar yang mana ahli-ahli jawatankuasa sedang meneliti pindaan-pindaan yang dicadangkan.

“Secara dasarnya majoriti daripada Ahli Parlimen bersetuju dengan rang undang-undang itu. Malah, dalam surat yang ditulis oleh Ketua Pembangkang Datuk Seri Anwar Ibrahim kepada Perdana Menteri, juga sebut bahawa secara keseluruhannya Ahli Parlimen pembangkang daripada Pakatan Harapan menyokong rang undang-undang ini.

Cuma mereka minta dibuat beberapa pindaan supaya diperjelaskan kuasa penguat kuasa, diperjelaskan soal denda dan sebagainya. Saya percaya kebanyakan daripada isu ini sudah diselesaikan dalam JPK,” katanya  kepada pemberita semasa temu bual Setahun Pencapaian Sebagai Menteri Kesihatan.

Pada 2 Ogos lepas, Dewan Rakyat bersetuju Rang Undang-undang Kawalan Produk Tembakau dan Merokok 2022 dirujuk ke JPK Parlimen untuk diteliti serta membuat syor penambahbaikan, ketika usul itu pada peringkat bacaan kedua.

Rang undang-undang itu yang antara lain bakal melarang penjualan serta penggunaan sebarang bentuk bahan merokok termasuk rokok elektronik atau “vape” kepada individu yang dilahirkan pada 1 Januari 2007 dan seterusnya, disifatkan mengehadkan kebebasan memilih oleh beberapa Ahli Parlimen selepas ia dibentangkan pada Julai lepas.

Ia juga menggariskan peruntukan bagi pendaftaran produk tembakau, bahan merokok atau produk pengganti tembakau, selain mengawal pengiklanan, promosi dan penajaan, penjualan serta pembelian produk tembakau, bahan merokok, produk pengganti tembakau atau peranti merokok.

Khairy berkata JPK sudah tiga kali bermesyuarat dan beliau akan membawa RUU yang sudah diperkemaskan itu kepada mesyuarat JPK minggu hadapan untuk dipersetujui.

Dalam pada itu, Khairy berkata rang undang-undang itu digubal bagi membolehkan kawalan terhadap semua jenis produk merokok termasuk rokok elektronik dan beliau melihat ia sangat penting untuk diluluskan memandangkan masalah penggunaan rokok elektronik telah menjadi semakin berleluasa dalam kalangan kanak-kanak.

Ditanya bagaimana Kementerian Kesihatan (KKM) menangani kepentingan antara rakyat dan pihak industri mengenai kepentingan rang undang-undang itu, Khairy berkata KKM telah memberi penjelasan kepada badan profesional serta badan bukan kerajaan melalui beberapa siri libat urus tentang mengapa rokok elektronik perlu dikawal penjualannya sebagai produk tembakau dan tidak dibuat larangan penuh sebagaimana dilaksanakan di Thailand, Brunei dan Singapura.

“Larangan penjualan ini telah dimaklumkan kepada pihak industri dan pihak berkepentingan taruh yang terlibat menerusi beberapa siri libat urus yang telah dijalankan. Apa yang jelas, perniagaan mereka tidak terjejas kerana mereka masih boleh menjalankan urus niaga dengan kawalan di bawah rang undang-undang ini kepada golongan selain daripada yang lahir pada 1 Jan 2007 dan seterusnya,” katanya.

Di JOHOR BAHRU, Khairy berkata pindaan yang dibuat itu adalah sangat munasabah dan dapat memperkuatkan lagi penerimaan Ahli-ahli Parlimen tentang rang undang-undang berkenaan.

“Akta itu dimurnikan, ada sedikit sebanyak pindaan yang telah dibuat supaya diperjelaskan kuasa penguat kuasa dan diperjelaskan tentang hukuman, denda dan sebagainya,” katanya kepada pemberita selepas merasmikan Persidangan Kejururawatan Bersama Malaysia-Singapura Ke-25  hari ini.

JPK itu dianggotai 12 Ahli Parlimen daripada blok kerajaan dan pembangkang bagi memperincikan beberapa pindaan.

Ia dianggotai Ahli Parlimen Baling Datuk Seri Abdul Azeez Abdul Rahim; Datuk Mohd Nizar Zakaria (Parit); Datuk Seri Azalina Othman Said (Pengerang); Datuk Mas Ermieyati Samsudin (Masjid Tanah) dan Ahmad Fadhli Shaari (Pasir Mas).

Ia turut dianggotai Ahli Parlimen Sibuti Lukanisman Awang Sauni; Dr Kelvin Yii Lee Wuen (Bandar Kuching); R Sivarasa (Sungai Buloh); Datuk Seri Dr Dzulkefly Ahmad (Kuala Selangor); Datuk Seri Madius Tangau (Tuaran); Datuk Ignatius Darell Leiking (Penampang) dan Datuk Seri Mukhriz Tun Dr Mahathir (Jerlun). – bernama


Seputar isu selawat tafrijiyah, syifa’ dan seumpamanya

1. SELAWAT adalah tuntutan agama yang sabit secara mutlak yakni tidak tertentu masanya dan bentuknya.

Di dalam selawat terdapat doa dan zikir. Doa dari sudut memohon Allah SWT berselawat kepada Nabi Muhammad ﷺ, zikir pula dari sudut mengingati Allah SWT dengan meminta kepada-Nya.

2. Penetapan kaifiat dan bentuk tertentu terhadap zikir dan selawat, jika ia sabit secara nas Al-Quran dan sunnah, maka ia tidak dipertikai lagi amalannya, bahkan itulah asas sesebuah amalan zikir dan selawat.

3. Sekiranya ia berlaku dengan olahan dan gubahan yang menepati bahasa Arab dan prinsip akidah dan syariah, ia adalah suatu yang diharuskan kerana masih tergolong dalam zikir dan selawat yang mutlak.

Bahkan ia juga boleh digolongkan dalam satu amalan terpuji kerana di sana wujud aspek ‘kesungguhan’ dan ‘kesenian’ dalam berdoa dan berzikir.

4. Sekiranya ada pihak yang mendakwa sesetengah bentuk selawat dan zikir itu bercanggah dengan akidah, maka zikir atau selawat tersebut tidak boleh diamalkan oleh pihak yang berpandangan sedemikian. Ini kerana setiap manusia dihukum berdasarkan kefahamannya.

Namun, sekiranya ada pihak lain yang menganggap ia selamat dari sudut bahasa, akidah serta tidak pula menimbulkan polemik dan fitnah kepada agama, maka bagi pihak itu, ia adalah diharuskan selagimana ia didasari ilmu dan pendalilan yang sah.

5. Saya berpandangan isu selawat tafrijiyah dan selawat syifa’ adalah termasuk dalam isu kaifiyat berdoa dan berselawat, dan ia juga boleh dikira termasuk dalam bab bertawassul dengan batang tubuh Nabi Muhammad ﷺ, yang merupakan perbahasan khilafiyah yang panjang.

6. Memuktamadkan perkara yang khilafiyah adalah sia-sia kerana kewujudan perbezaan pandangan adalah perkara yang tabii dan daruri.

7. Semakin tinggi ilmu seseorang, semakin banyak keuzuran yang dia boleh jumpa untuk orang yang berbeza pandangan dengannya.

Semakin rendah ilmu seseorang, semakin mudah pula dia menghukum dan menetapkan kesalahan orang lain.

Ini kerana seseorang yang berilmu mempunyai banyak bekalan dan sumber untuk memberikan keuzuran kepada orang yang berbeza pandangan, manakala orang yang kurang ilmunya hanya melihat sesuatu perkara pada pandangannya yang kecil semata-mata.

8. Bagi saya sendiri, selawat kepada Nabi ﷺ adalah manifestasi kefahaman kita terhadap ketinggian nilai nubuwwah dan kemuliaan Nabi ﷺ, serta bagaimana besarnya nilaiannya dalam kehidupan kita seharian hatta peranannya dalam kewujudan dan ketertiban alam itu sendiri.

Ia bukan semata-mata satu doa ritual yang rasmi yang memerlukan protokol khusus yang mesti diikuti, bahkan ia lebih kepada satu terjemahan rasa cinta dan tanggungjawab, serta penghargaan yang tiada penghujung terhadap junjungan besar Rasulullah ﷺ.

Jadi mungkin orang yang tidak memahami besarnya peranan nubuwwah sebesar itu, dia tidak mampu memahami maksud orang yang mencipta kaifiyat tertentu dan bentuk tertentu dalam berselawat kepada Rasulullah ﷺ.

Wallahua’lam bissawaab.

Ustaz Ahmad Syamil Mohd Esa
Penolong Setiausaha Majlis Ulama ISMA (MUIS)


26 Menteri Kabinet Sri Lanka letak jawatan beramai-ramai

COLOMBO, 2 Ramadan 1443H, Isnin – Semua Ahli Kabinet Sri Lanka meletak jawatan secara beramai-ramai kecuali Presiden dan abangnya yang juga Perdana Menteri, Mahinda Rajapaksa, ketika ahli politik pemerintah berusaha menyelesaikan krisis ekonomi yang memuncak.

Menteri Pendidikan, Dinesh Gunawardena berkata, kesemua 26 dalam Kabinet selain Presiden, Gotabaya Rajapaksa dan abangnya, Mahinda Rajapaksa menghantar surat peletakan jawatan dalam mesyuarat malam tadi.

“Semua menteri menyerahkan surat peletakan jawatan mereka supaya presiden boleh membentuk Kabinet baharu,” katanya.

Katanya lagi, keputusan yang dibuat itu diambil selepas membincangkan krisis ekonomi yang semakin teruk.

Tiga lagi ahli keluarga Rajapaksa yang berkuasa adalah antara mereka yang meletakkan jawatan di tengah-tengah kemarahan orang ramai terhadap kekurangan makanan, bahan api dan ubat-ubatan yang melanda negara Asia Selatan yang mempunyai 22 juta penduduk itu.

Tindakan itu dibuat selepas ribuan rakyat menentang perintah berkurung hujung minggu lalu dalam usaha menuntut penyingkiran keluarga Rajapaksa, yang kembali berkuasa, November 2019.

Terdahulu, Samagi Jana Balawegaya (SJB), pakatan pembangkang utama Sri Lanka mengecam pemadaman media sosial yang bertujuan untuk memadamkan demonstrasi awam yang semakin sengit sambil berkata, sudah tiba masanya untuk kerajaan meletakkan jawatan.

“Presiden Rajapaksa perlu menyedari dirinya telah menghidupkan pemerintahan autokratik,” kata Ahli Parlimen SJB, Harsha de Silva kepada AFP.

Kini pasukan keselamatan terpaksa mengangkat senjata menghentikan protes oleh ahli politik pembangkang dan ratusan penyokong mereka yang cuba berarak ke Dataran Kemerdekaan ibu negara.

Sementara itu, seorang lagi ahli politik dari parti SLB, Eran Wickramaratne, mengutuk keputusan kerajaan yang mengisytiharkan darurat.

“Kami tidak sesekali membenarkan pasukan tentera mengambil alih pentadbiran negara kerana mereka perlu tahu keadaan masih berada dalam keadaan demokrasi,” katanya. – Agensi


UA kurangkan RM185.7 juta yuran untuk manfaat 386,142 pelajar

BANGI, 6 Zulhijjah 1442H, Jumaat – Universiti Awam (UA) akan melaksanakan beberapa inisiatif melalui pengurangan yuran pelajar dalam menangani bebanan kewangan yang dihadapi sepanjang tempoh pandemik COVID-19.

Langkah itu selepas Jabatan Pendidikan Tinggi melalui Surat Edaran bertarikh 22 Mac 2021  meminta UA memberikan kelonggaran dan pertimbangan sewajarnya terhadap tuntutan bayaran yuran, terutama kepada pelajar yang terjejas serta menghadapi masalah kewangan.

Kementerian Pengajian Tinggi (KPT) dalam satu kenyataan berkata, inisiatif pengurangan itu membabitkan yuran perkhidmatan, yuran asrama, yuran konvokesyen dan yuran aktiviti kolej di antara 10 peratus sehingga 35 peratus bermula Semester Kedua Sesi Akademik 2019/2020 sehingga kini.

“Pengurangan yuran bagi Semester Kedua Sesi Akademik 2019/2020 untuk semua pelajar warganegara Malaysia melibatkan peruntukan sebanyak RM75 juta yang mana RM20 juta merupakan peruntukan tambahan kerajaan dan RM55 juta menggunakan sumber dalaman UA.

“Bagi Semester Pertama Sesi Akademik 2020/2021, pengurangan yuran sebanyak RM70.2 juta diberikan oleh Universiti Awam,” katanya, hari ini.

Manakala, bagi Sesi Kedua Akademik 2020/2021 pula pengurangan sebanyak RM40.5 juta telah diberikan, kata kementerian itu.

KPT berkata, inisiatif itu membabitkan implikasi kewangan yang dianggarkan berjumlah RM185.7 juta bagi manfaat 386,142 pelajar bagi ketiga-tiga semester.

“Langkah-langkah yang telah diambil ini jelas memperlihatkan keprihatinan kerajaan dalam menangani bebanan kewangan yang dihadapi oleh pelajar dan ibu bapa.

“Kementerian juga berpandangan bahawa kadar pengurangan yuran yang dinyatakan adalah munasabah memandangkan 20 UA ini terpaksa menanggung kos operasi yang tinggi dengan menggunakan sumber peruntukan dalaman universiti susulan penurunan penjanaan pendapatan menerusi yuran pelajar, selain pengurangan peruntukan mengurus oleh kerajaan berikutan pandemik yang dihadapi kini,” katanya.